Lelaki warga Indonesia ditahan ketika pukat ikan

SANDAKAN: Pasukan Polis Marin (PPM) menahan seorang lelaki warga Indonesia selepas didapati tidak memiliki dokumen perjalanan yang sah di perairan Pulau Berhala, di sini, semalam.

Dalam kejadian pada kira-kira jam 3.30 petang itu, suspek berusia 41 tahun ditahan ketika memukat ikan menggunakan sebuah bot jongkong bersendirian di perairan berkenaan.

Komander PPM Wilayah Empat Sabah, Asisten Komisioner Mohamad Pajeri Ali, berkata bot ronda dari PPM Sandakan yang menjalankan Op Pensura kemudiannya memeriksa bot dinaiki lelaki terbabit.

“Sebaik diperiksa, lelaki itu mengemukakan pasport yang sudah tamat tempoh sebelum dia ditahan untuk tindakan lanjut.

“Barangan suspek iaitu bot jongkong, enjin sangkut jenis Yamaha 15 kuasa kuda dan pukat hanyut dianggarkan bernilai RM11,980 turut dirampas dan dibawa ke Markas PPM Sandakan untuk siasatan lanjut,” katanya dalam satu kenyataan, hari ini.

Mohamad Pajeri berkata, kes disiasat mengikut Akta Imigresen 1959/63. – Berita Harian


Panik Kereta Disangka Hilang

RANAU: Bukan hilang dicuri, sebaliknya terlupa di mana parkir kenderaan.

Itu yang berlaku ke atas sepasang warga emas berusia 60-an apabila mereka gagal menemui kereta selepas membeli barang keperluan di pasar Pekan Ranau, hari ini.

Dalam kejadian jam 9 pagi, pasangan terbabit dikatakan panik selepas gagal menemui kereta mereka sebelum memohon bantuan orang ramai sehingga satu kenyataan tular di laman sosial bagi memohon bantuan mengesan kereta Proton Iswara berwarna kelabu milik suami isteri terbabit.

Ketua Polis Daerah Ranau Deputi Superintendan Sammy Newton berkata, pihaknya turut menerima maklumat mengenai kehilangan kereta itu menerusi pasangan terbabit yang menghubungi Ibu Pejabat Polis Daerah Ranau.

“Bertindak atas maklumat, sepasukan polis bergegas ke lokasi untuk tindakan lanjut.

“Bagaimanapun sebaik tiba di lokasi, polis menemui kenderaan terbabit yang diletakkan hanya selang tujuh petak parkir dari lokasi disangka hilang,” katanya.

Menurutnya, pemeriksaan turut mendapati kereta berkenaan tidak dikunci.

“Polis sudah menemui salah seorang pemilik kenderaan dan dia mengakui kecuaian sendiri disebabkan terlupa lokasi parkir kenderaan.

“Mujur tiada kerosakan atau kehilangan harta benda berlaku,” katanya.

Menerusi ruangan komen di Facebook berhubung kenyataan polis mengenai penemuan kenderaan itu, rata-rata netizen didapati memuji tindakan polis yang pantas bertindak membantu pengadu walaupun ia bukan disebabkan kecurian. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Mengadap Yang Dipertua Negeri Sabah

KOTA KINABALU: Ketua Menteri Sabah Datuk Seri Mohd Shafie Apdal mengadap Yang Dipertua Negeri Sabah Tun Juhar Mahiruddin selama kira-kira setengah jam di Istana Negeri, di sini, pagi ini.

Kira-kira lima kenderaan dengan satu daripadanya mempunyai lambang Parti Warisan Sabah (Warisan) mengiringi kenderaan Mohd Shafie, masuk ke Istana Negeri melalui pintu di Padang Merdeka, kira-kira jam 8.20 pagi, dan mereka dilihat keluar kira-kira setengah jam kemudian.

Pagi ini, Mohd Shafie yang juga Presiden Warisan dijadual mengadakan sidang media pada jam 10 pagi di Pusat Pentadbiran Negeri Sabah.

Sidang media berkenaan difahamkan antara lain mempunyai kaitan dengan dakwaan bekas Ketua Menteri Tan Sri Musa Aman semalam, yang menyebut beliau mendapat majoriti mudah bagi menubuhkan kerajaan negeri baharu.

Musa dalam sidang medianya itu mendakwa sudah emperoleh majoriti mudah untuk membentuk kerajaan negeri baharu menerusi gabungan beberapa parti di negeri itu, namun beliau tidak memberitahu jumlah majoriti mudah yang dimilikinya.

Sementara itu tinjauan Bernama mendapati semua laluan pintu masuk ke Istana Negeri dikawal ketat oleh pihak keselamatan, dengan kedua-dua laluan ke Istana Negeri iaitu di bulatan Karamunsing serta Padang Merdeka ditutup, dan pengamal media tidak dibenarkan masuk ke kawasan berkenaan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayaran Ambil Lesen Memandu Di Sabah Naik Mulai 1 Julai

KOTA KINABALU: Bayaran bagi mendapatkan lesen memandu di semua institut memandu di Sabah bakal dinaikkan mulai 1 Julai ini.

Presiden Persatuan Pengusaha Institut Memandu Sabah (PPIMS), Wong Cheu Kheng berkata, kenaikan bayaran itu dibuat selepas kajian terperinci susulan kenaikan harga barangan dan kos overhed perniagaan.

Katanya, kenaikan kos bagi bahagian operasi perbelanjaan dan overhed disebabkan setiap kenderaan komersial perlu menjalani pemeriksaan rutin di Puspakom (Pusat Pemeriksaan Kenderaan Berkomputer) sebelum ia boleh memperbaharui cukai jalan.

“Selain itu, satu lagi faktor yang menyumbang kepada kenaikan bayaran di institut memandu ialah kualiti sistem dan perkhidmatan pengangkutan awam di Sabah, terutama di pinggir bandar dan pedalaman yang tidak boleh diakses dengan pengangkutan awam.

“Oleh itu, pengusaha institut memandu menyediakan pengangkutan kepada pelanggan sebagai salah satu perkhidmatan tambahan,” katanya kepada FMT.

Wong berkata, pelaksanaan gaji minimum oleh kerajaan juga antara faktor institut memandu terpaksa menaikkan kadar bayarannya.

Katanya, gaji minimum meningkat sebanyak 67% sejak lapan tahun lalu dan terbaru kerajaan mengumumkan gaji minimum dinaikkan daripada RM1,200 kepada RM1,500 mulai 1 Mei lalu.

“Pelaksanaan ini dibuat terlalu awal sedangkan banyak syarikat belum pulih sepenuhnya daripada kesan pandemik (Covid-19).

“Kerajaan mula melaksanakan gaji minimum RM900 pada 2014 yang dinaikkan kepada RM1,000 pada 2016. Dua tahun kemudian (2018), kerajaan menaikkannya kepada RM1,200 dan baru-baru ini pula sebanyak RM1,500,” katanya.

Mengulas lanjut, Wong berkata, kenaikan itu hanya membabitkan kelas manual (D), iaitu bayaran RM100 untuk setiap pelajar dan kelas automatik (DA) dengan bayaran RM150 dikenakan bagi setiap pelajar.

“Perubahan kecil ini hanya untuk memulihkan kos berkaitan, iaitu kenaikan hanya pada kadar minimum 9% daripada harga siling semasa.

“Struktur jumlah bayaran baharu ini juga termasuk perkhidmatan tambahan dan kami berharap akan dapat meneruskan hubungan baik dengan pelanggan kami,” katanya dengan menambah bahawa kualiti perkhidmatan akan terus ditingkatkan selaras kenaikan bayaran berkenaan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penjawat Awam Tidak Patut Terima BPN

SHAH ALAM: Penjawat awam tidak sepatutnya menerima Bantuan Prihatin Nasional (BPN) kerana ia sepatutnya hanya diterima golongan yang benar-benar terjejas akibat penularan pandemik koronavirus (Covid-19).

Pengasas juga Perunding Utama Hijrah Wealth Management Sdn Bhd, Rohani Mohd Shahir berkata, golongan terkesan adalah yang dipotong gaji dan diberhentikan kerja.

“Amat zalim kalau kita berikan kepada semua orang kerana adil itu tidak melangkaui batas, adil itu memberi kepada orang yang memang memerlukan.

“Jadi biarlah kita salurkan bantuan itu kepada mereka yang memerlukan,” katanya pada program Sinar Live bertajuk ‘Dari T20 Kepada M20’ hari ini.

Program yang dihoskan Haslina AR Kamaludin turut menampilkan seorang lagi tetamu jemputan yang juga bekas juruterbang, Khairul Anwar Ajid.

Menurutnya, golongan yang tidak terjejas tidak seharusnya menerima bantuan tunai daripada kerajaan.

“Saya tidak setuju bantuan-bantuan (kerajaan) kerajaan diberikan secara rambang macam itu. Seharusnya kerajaan perhalusi kumpulan mana yang perlukan bantuan.

“Saya memang tidak setuju sebenarnya kakitangan kerajaan pun dapat BPN,” katanya.

Katanya, kerajaan diminta meneliti perkara itu semula supaya tumpuan dapat diberikan untuk membantu golongan yang benar-benar memerlukan sahaja.

“Saya doakan pihak berkuasa dan ahli politik fikirkanlah perkara ini. Letakkan anda dan keluarga anda dalam situasi mereka (kumpulan yang terjejas) dan anda akan berikan yang terbaik,” katanya.

Sementara itu, pada program tersebut, Khairul Anwar berkongsi mengenai Covid-19 mengubah gaya hidupnya dari udara ke darat iaitu dari juruterbang menjadi penghantar makanan.

Menurutnya, akibat hilang pekerjaan wang simpanannya hanya bertahan selama enam bulan.

“Justeru saya berterima kasih kepada kerajaan dari segi pelaksanaan moratorium dan memberi bantuan kerana setakat ini dapat menenangkan fikirkan kami serta dapat tidur dengan tenang.

“Tapi saya fikir ada lagi bantuan yang boleh disalurkan kerajaan contoh dalam Belanjawan 2021. Mungkin boleh mengambil kami yang kehilangan pekerjaan tetapi mempunyai kepakaran dalam bidang tertentu untuk masuk ke industri yang lain,” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan kecam tindakan pihak kaitkan dalam urusan melibatkan JPN – loretto

KOTA KINABALU, 23 Mei – Parti Warisan Sabah (Warisan) mengecam tindakan sesetengah pihak yang mengaitkan parti itu  dalam urusan yang melibatkan Jabatan Pendaftaran Negara (JPN) seperti yang telah tular di media sosial.

Setiausaha Agung Warisan Loretto Padua menafikan Warisan terlibat dalam apa-apa pengurusan yang melibatkan JPN kerana bukan menjadi tugas parti itu untuk berurusan dengan agensi itu.

“Saya mengakui jika dilihat daripada gambar borang tersebut tidak jelas apa sebenarnya tujuan borang tersebut diedarkan kerana tidak ada tertulis pada borang tersebut, namun daripada gambar-gambar lain yang sama-sama tular di media sosial ada ditunjukkan resit permohonan MyKad.

“Warisan sejak dari awal lagi mengecam tindakan sesetengah pihak yang bertindak menyalahi undang-undang dengan memberikan Mykad kepada Pendatang Asing Tanpa Izin (PATI),” katanya.

Loretto berkata dengan mengaitkan logo Warisan pada borang kerajaan adalah satu fitnah kepada Warisan yang bertujuan untuk memburuk-burukkan Warisan serta pemimpinnya.

Menurutnya berkemungkinan juga wujud sindiket-sindiket tertentu yang ingin mengaut keuntungan dan pada masa yang sama mengaibkan Warisan.


Bot Karam : Satu lagi mayat ditemui

SATU lagi mayat yang hilang dalam insiden bot terbalik di perairan berhampiran Pulau Nunuyan Laut dekat Sandakan ditemui kira-kira jam 12.30 tengah hari tadi.

Mayat wanita berusia 42 tahun itu ditemui terapung di perairan antara Pulau Nunuyan Laut dan Pulau Berhala.

Penemuan itu menjadikan tinggal empat yang masih hilang dalam kejadian bot terbalik di kira-kira lima batu nautika dari Pulau Nunuyan Laut, petang Khamis lalu.

Timbalan Pengarah Operasi Zon Maritim Sandakan, Komander Maritim Mohd Khairulanuar Abd Majid berkata, operasi mencari dan menyelamat bagaimanapun tertumpu pada tiga lagi mangsa yang hilang iaitu Ibrahim Januari, 27, anaknya, Nuraina Ibrahim yang berusia setahun dan seorang lagi kanak-kanak perempuan berusia lapan tahun yang belum dikenal pasti identiti.

Katanya, ia susulan laporan seorang lagi mangsa iaitu tekong berusia 38 tahun yang dikenali sebagai Sido, disyaki melarikan diri sebaik bot pancung mereka terbalik.

“Berdasarkan maklumat diperolehi daripada lima mangsa yang selamat, tekong terbabit berpaut pada tong minyak, sebelum berenang ke tempat lain dan menyatakan akan datang semula ke lokasi itu selepas mendapat bantuan.

“Justeru, operasi mencari dan menyelamat kini tertumpu kepada tiga lagi mangsa yang hilang selepas satu daripadanya ditemui sebentar tadi,” katanya ketika dihubungi.

Harian Metro semalam melaporkan mayat seorang kanak-kanak ditemui, lima masih hilang, manakala lima lagi selamat selepas bot pancung membawa 11 penumpang terbalik akibat dilambung ombak di perairan kira-kira lima batu nautika dari Pulau Nunuyan Laut.

Mayat kanak-kanak yang hilang berusia tujuh tahun ditemui terapung kira-kira 100 meter dari lokasi bot terbalik.

Semua mangsa dipercayai warga Filipina dilaporkan dalam pelayaran dari Pulau Taganak, Filipina menuju ke daerah ini sebelum bot mereka terbalik menyebabkan semua mangsa tercampak kira-kira jam 6 petang, Khamis lalu.

Lima yang selamat ditemui bot tempur CB 90H dari pangkalan TLDM Sandakan, tengah hari semalam selepas berpaut pada bot lebih 18 jam.

Khairulanuar berkata, operasi hari ini menumpukan kawasan pencarian seluas 187 batu nautika yang dipecahkan kepada enam sektor yang membabitkan 111 anggota dengan sembilan aset daripada Maritim Malaysia, Tentera Laut Diraja Malaysia (TLDM), Pasukan Polis Marin (PPM) dan Angkatan Pertahanan Awam Malaysia (APM). – Harian Metro


Layan ‘stim’ dengan nenek

SEORANG nenek bukan sahaja menjadikan rumahnya sebagai ‘port’ melepaskan gian dadah bersama rakan dan jirannya, malah turut sama menghisap syabu di hadapan cucu perempuannya berusia 15 tahun.

Kegiatan nenek berusia 57 tahun itu akhirnya terbongkar apabila rumahnya di Kepayan, Kota Kinabalu, diserbu anggota Agensi Antidadah Kebangsaan (AADK) Kota Kinabalu kira-kira jam 1 pagi tadi.

Lebih mengejut, ketika serbuan, nenek bersama wanita berusia 27 dan dua lelaki masing-masing berusia 20-an sedang menghisap syabu di bilik tidur di dalam bilik dihuni cucunya.

Ketua AADK Kota Kinabalu, Lawrence Galleh berkata, ketika pemeriksaan dilakukan, pihaknya menemui beberapa peralatan menghisap dadah di dalam bilik rumah berkenaan.

“Nenek bersama tiga jiran ini ditahan ketika sedang leka menghisap dadah di dalam bilik tidur.

“Ujian saringan air kencing mendapati semua mereka positif dadah jenis syabu,” katanya ketika ditemui.

Menurutnya, dalam operasi sama, penguat kuasa turut menahan pasangan suami isteri berusia 40-an di sebuah taman perumahan di Penampang.

“Ujian saringan air kencing mendapati mereka positif dadah jenis syabu.

“Semua tangkapan disiasat mengikut Seksyen 3(1) Akta Penagih Dadah (Rawatan dan Pemulihan) 1983,” katanya.

Terdahulu, operasi bermula jam 9 malam hingga 2 pagi disertai 10 anggota AADK Kota Kinabalu turut menjalankan pemeriksaan di dua pusat hiburan di Penampang. -Harian Metro


UMNO Berpecah Belah Tak Jamin Kerajaan Stabil, Kata Shafie

PONTIAN: Presiden Warisan, Shafie Apdal berkata, tiada jaminan Barisan Nasional (BN) mampu membentuk kerajaan stabil di Johor kerana Umno disifatkannya sebagai “parti berpecah belah”.

Dalam sidang media pada Isnin, Shafie berkata, Umno dipimpin individu yang berhasrat menjadi Perdana Menteri, merujuk Presidennya, Ahmad Zahid Hamidi, dengan pelbagai puak wujud dalam parti itu yang mahu merebut kuasa.

“Kami sedar ada pihak yang menyatakan mereka (BN) mahu kerajaan stabil. Sejauh manakah anda yakin akan ada kerajaan stabil bila mengundi BN? Pernahkah anda lihat apa yang berlaku dalam Umno?

“Ia berpecah dalam kumpulan. Kita ada kluster mahkamah, kluster yang mahu jadi Perdana Menteri, kluster yang mahu kekal sebagai Perdana Menteri.

“Tiada jaminan negara ini akan stabil, kita sudah melihatnya. BN memerintah untuk tempoh lama, tetapi apa berlaku kepada negara? Saya tahu ada pembangunan, tapi ia bukan kerana parti, ia kerana kepimpinan parti,” kata Shafie, bekas Naib Presiden Umno itu.

Beliau berkata, Warisan yang berpangkalan di Sabah menyertai pilihan raya negeri (PRN) Johor dengan hasrat membentuk pembangkang kuat, namun sasaran parti adalah merampas kuasa di Putrajaya pada pilihan raya umum ke-15 (PRU15).

Katanya, ada masalah di Johor yang tidak mampu diselesaikan kerajaan negeri, tetapi perlu ditangani di peringkat persekutuan, termasuk kenaikan harga makanan dan penutupan sempadan dengan Singapura.

“Rakyat Johor tersekat di Singapura, hidup di sana. Selama dua tahun, mereka tidak dapat pulang berjumpa anak mahupun pasangan. Ini tidak dapat diselesaikan kerajaan negeri.

“Namun, pada masa sama, ada beberapa pemimpin dalam kerajaan (persekutuan) yang pergi bercuti di Istanbul, Dubai dan London, dan ada yang mengadakan mesyuarat di serata dunia,” katanya.

Bekas Ketua Menteri Sabah itu, juga mengkritik BN yang mengadakan PRN Johor dan Melaka, serta mempersoalkan sekiranya Dewan Undangan Negeri (DUN) Perak atau Kedah pula akan dibubarkan selepas ini.

“Jika niat untuk menstabilkan kerajaan, bubar saja Parlimen dan adakan PRU15. Mengapa hanya bubar di peringkat negeri?” soalnya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pilihan Raya Sabah Tidak Perlu Diadakan Semasa Wabak, Mahkamah Diberitahu

PUTRAJAYA: Pilihan raya negeri (PRN) Sabah tidak perlu diadakan semasa menularnya wabak Covid-19, Mahkamah Rayuan diberitahu hari ini.

Peguam Firoz Hussein Ahmad Jamaluddin berkata, tempoh 5 tahun penggal Dewan Undangan Negeri (DUN) akan berakhir pada 2023.

“Pilihan raya negeri sebelum ini diadakan hanya 2 tahun lepas. Kenapa adakan pilihan raya baru semasa penularan wabak Covid-19 sekarang?”, soal peguam yang mewakili bekas ketua menteri Sabah dan juga Adun Sungai Sibuga Musa Aman serta 32 wakil rakyat negeri itu.

Hakim Abdul Karim Abdul Jalil, Abu Bakar Jais dan Supang Lian mendengar kes tersebut.

33 individu terbabit merayu terhadap keputusan Mahkamah Tinggi yang menolak permohonan semakan kehakiman mereka pada 21 Ogos lepas berikutan persetujuan gabenor negeri itu Juhar Mahiruddin untuk membubarkan DUN Sabah.

Firoz berkata, ketua menteri sementara Shafie Apdal tidak mempunyai hak untuk menasihati gabenor supaya membubarkan DUN pada 29 Julai lepas kerana beliau tidak lagi mempunyai sokongan majoriti 65 wakil rakyat (yang dipilih dan dilantik).

“Musa mengemukakan akuan berkanun 33 Adun kepada Istana dan berkumpul untuk menemui gabenor (pada 29 Julai),” katanya dengan menambah bahawa mereka diberitahu supaya datang pada hari berikutnya.

Bagaimanapun kata Firoz, kira-kira pukul 11 malam pada 29 Julai, Shafie menemui gabenor dan pada keesokan harinya ketua negeri itu menandatangani perisytiharan pembubaran DUN.

“Gabenor sepatutnya menggunakan kuasa budi bicara beliau apabila Shafie tidak lagi mendapat sokongan majoriti Adun,” katanya, selain menambah bahawa Musa mempunyai cukup sokongan untuk menggantikan Shafie.

Beliau berkata, kebenaran itu harus diberikan kerana mahkamah mempunyai bidang kuasa untuk mendengar dan membuat keputusan berhubung perkara itu selepas mendengar merit kes.

“Perkara ini melibatklan isu perlembagaan. Gabneor mesti menggunakan kuasa budi bicara yang diperuntukkan dalam perlembagaan bagi menangani isu, bukan hanya berperanan sebagai cop getah,” katanya.

Pada 21 Ogos lepas, pesuruhjaya kehakiman Leonard David Shim di Mahkamah Tinggi Kota Kinabalu menolak permohonan semakan kehakiman atas sebab tindakan gabenor tidak boleh diadili di mahkamah.

Beliau berkata, terdapat duluan pada 1986 yang menyaksikan gabenor pada ketika itu Adnan Robert membenarkan pembubaran DUN dalam tempoh setahun selepas pilihan raya negeri sebelum itu berikutan permohonan daripada ketua menteri pada masa itu Joseph Pairin Kitingan.

“Mahkamah harus mengambil notis perundangan berkait fakta yang tidak boleh disangkal ini,” katanya dalam penghakiman beliau.

Shim berkata, mahkamah mendapati Shafie bertindak mengikut hak perlembagaannya dengan meminta Juhar membubarkan DUN.

Beliau juga berkata, Juhar bertindak dalam bidang kuasanya dengan membubarkan DUN.

FMT mendapati kesemua 33 individu, termasuk Musa berada di dalam dan di luar mahkamah hari ini.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tidak Malukah Ongkili? Kota Marudu Daerah Termiskin Di Malaysia, Kata Pemimpin PKR

KOTA KINABALU: Ketua Bahagian PKR Kota Marudu Sazalye Donol berkata, Presiden PBS Maximus Ongkili telah gagal dalam menjalankan tugasnya di Kota Marudu sehingga daerah berkenaan tersenarai antara yang paling miskin di Malaysia.

Katanya, Ongkili bukan hanya sebagai Ahli Parlimen di kawasan itu, malah memegang beberapa jawatan menteri sebelum ini termasuk menteri di Jabatan Perdana Menteri (Perpaduan dan Integrasi Nasional), Menteri Sains, Teknologi dan Inovasi serta Menteri Tenaga, Teknologi Hijau dan Air pada 2013.

“Hari ini beliau Menteri di Jabatan Perdana Menteri (Hal Ehwal Sabah dan Sarawak) namun amatlah rugi bagi penduduk Kota Marudu mempunyai Ahli Parlimen yang lebih mementingkan diri sendiri dan kroni.

“Apakah beliau tidak merasa malu menjadi Ahli Parlimen di daerah termiskin di Malaysia walaupun beliau telah menjadi menteri di peringkat persekutuan sejak 17 tahun lalu?” katanya dalam kenyataan, hari ini.

Beliau mengulas laporan berita TV3, baru-baru ini, yang menyatakan Sabah sebagai negeri termiskin di Malaysia manakala Pitas, Tongod serta Kota Marudu dinamakan sebagai daerah termiskin.

Donol berkata, perkara itu bukanlah sesuatu yang patut dibanggakan kerana Sabah negeri yang mempunyai hasil bumi terkaya di negara ini.

Selain itu, katanya, Sabah juga menguasai sektor pelancongan serta sektor-sektor lain yang jelas membuktikan Sabah sepatutnya menjadi sebuah negeri terkaya di Malaysia.

“Namun mengapa Sabah menjadi negeri termiskin di Malaysia?

“Saya yakin ini terjadi kerana kerajaan mengabaikan rakyat Sabah dari pelbagai aspek terutama pembangunan infrastruktur.

“Pembangunan infrastruktur seperti jalan raya dan telekomunikasi amat penting dalam pembangunan ekonomi rakyat tempatan dan ia menyukarkan rakyat bila kerajaan mengabaikan kepentingan rakyat,” katanya.

Sehubungan itu, Donol berharap rakyat Sabah terutama penduduk di Kota Marudu akan lebih bijak memilih wakil rakyat selepas ini bagi memastikan mereka tidak terus terabai.

“Pengembalian hak Sabah seperti yang termaktub dalam Perjanjian Malaysia 1963 (MA63) juga amatlah penting.

“Tetapi perlu diingat ianya akan menjadi sia-sia selagi wakil rakyat yang dipilih hanya mementingkan kantung sendiri dan kroni berbanding rakyat yang diwakilinya,” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sampai Hati Ayah…

NEW DELHI: Kejamnya hati seorang bapa di India apabila tergamak memukul anaknya dalam keadaan kaki diikat ke atas dan kepala di bawah hanya kerana berang kanak-kanak itu mencuri gandum.

Berdasarkan rakaman video yang tular, kanak-kanak itu diikat pada tiang di tingkap rumah belum siap.

Tanpa perikemanusiaan, lelaki itu gagal menahan kemarahannya terhadap anak sulung daripada tiga beradik itu sambil memukulnya.

Orang ramai yang menyaksikan insiden itu cuba mententeramkan dan menasihati lelaki itu supaya tidak menganiaya anaknya namun lelaki itu tidak mengendahkannya.

Portal Gulf News melaporkan lelaki itu berang apabila mengetahui anaknya itu mencuri gandum di rumah sebelum menjualnya untuk membeli gula-gula.

Kejadian dilaporkan berlaku di kampung Maveli di daerah Agra, negeri Uttar Pradesh petang Jumaat lalu.

Superintendan Polis Agra, Ravi Kumar mengesahkan lelaki itu ditahan untuk siasatan.

Katanya, suspek bertindak sedemikian selepas berang dengan perbuatan mencuri anaknya.

Difahamkan, sebelum itu suspek juga bertengkar dengan isteri sebelum wanita itu keluar menumpang di rumah kakaknya.

Lelaki itu mengaku dalam pengaruh alkohol ketika memukul anaknya itu.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Remaja OKU Ditemui Di Sungai Liwagu

RANAU: Seorang remaja orang kurang upaya (OKU), yang dilaporkan hilang sejak kelmarin, ditemui lemas di Sungai Liwagu Sugud, Telupid, di sini, semalam.

Dalam kejadian kira-kira jam 12 tengah hari itu, mangsa yang berusia 13 tahun dilaporkan hilang ketika bersama bapanya di kebun mereka di Kampung Miruru, di sini.

Ketua Polis Daerah Ranau Deputi Superintendan Simiun Lomudin berkata, laporan kehilangan mangsa yang dikenali sebagai Carlson Konrad dibuat bapa mangsa.

Katanya, usaha mencari anaknya sudah dilakukan di sekitar kawasan pondok kebun dan sungai berhampiran namun masih gagal menemui mangsa.

“Bapa mangsa curiga apabila mendapati perahu miliknya yang disimpan sungai berkenaan juga hilang.

“Bimbang dengan keselamatan anaknya, bapa mangsa terus membuat laporan polis untuk mendapatkan bantuan mencari anaknya,” katanya dalam kenyataan media yang dikeluarkan, hari ini.

Simiun berkata, pihaknya menerima laporan daripada Balai Polis Telupid pada jam 8.30 pagi yang memaklum penemuan mayat yang disyaki mangsa kira-kira 30 kilometer dari tempat kejadian.

Katanya, mayat mangsa kemudiannya dihantar ke Hospital Ranau bagi tujuan pengecaman dan proses bedah siasat bagi mengenalpasti punca kematian sebenar.

“Berdasarkan penemuan ini, kes orang hilang ini dianggap selesai dan kes diklasifikasikan sebagai kematian mengejut (SDR),” katanya. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Henti Guna MySejahtera? Tunggu Beberapa Minggu Selepas 1 April – KJ

KUALA LUMPUR: Menteri Kesihatan Khairy Jamaluddin mahu melakukan penilaian corak jangkitan Covid-19 beberapa minggu selepas pembukaan sempadan negara bermula 1 April, sebelum membuat keputusan menghentikan penggunaan MySejahtera.

Khairy berkata, penggunaan aplikasi itu boleh dihentikan jika tiada perubahan ketara dalam corak mobiliti dan jangkitan selepas beberapa minggu sempadan negara dibuka.

“Kita nak tengok dengan pembukaan sempadan dan juga dengan kelonggaran yang kita beri pada 1 April, sekiranya ada perubahan dalam ‘pattern mobility’ dan ‘pattern jangkitan’ untuk tempoh beberapa minggu dan kalau tidak ada perubahan ketara dan kita boleh ‘stop’ (berhenti) lah.

“Cuma saya nak tunggu sekejap bila nak buka sempadan ini..ada kelonggaran, bulan puasa dan sebagainya. Saya nak tengok apa perubahan dari segi mobiliti dan jangkitan, mana jangkitan itu berlaku,” katanya, hari ini.

Beliau mengulas cadangan dikemukakan Persatuan Perubatan Malaysia (MMA), hari ini, mengatakan MySejahtera kurang berguna apabila negara mula beralih ke fasa endemik Covid-19, mulai 1 April.

Di tengah-tengah desakan agar Putrajaya tidak meneruskan penggunaan aplikasi itu, Presiden MMA Dr Koh Kar Chai, berkata dengan jumlah besar kes positif dalam kalangan masyarakat, pengesanan kontak tidak boleh diguna pakai secara meluas kerana ia tidak akan membuahkan hasil diharapkan.

Dalam pada itu, Khairy berkata, beliau menjangkakan rundingan memuktamadkan berhubung terma persetujuan pengendalian perisian MySejahtera akan dilaksanakan dalam tempoh kurang sebulan.

Beliau juga memberi jaminan data MySejahtera adalah dimiliki Kementerian Kesihatan dan disimpan dalam “server kerajaan”, sebaliknya perisian dan platform itu sendiri dikendalikan syarikat swasta.

Sebelum ini, Ahli Parlimen Lembah Pantai Fahmi Fadzil, mempersoalkan sama ada benar data MySejahtera disimpan dalam “Alibaba Cloud”, sistem penyimpanan data dalam talian dimiliki syarikat berpangkalan di China, Alibaba Group.

Dalam perkembangan lain Khairy berkata, pengurusan SOP laluan darat dengan Indonesia dan Brunei sudah diselesaikan di pihak negara ini, sambil memaklumkan kerajaan sedang menunggu penguatkuasaan SOP laluan sama membabitkan kedua-dua negara itu.

“Perlu ada pengurusan timbal balas. Kalau tidak ia akan jadi pelik. Jadi, kita sedang menunggu.”


PPM, JPDS Lakukan Pemeriksaan Mengejut Terhadap Bot Pelancong Perairan Kota Kinabalu

KOTA KINABALU: Pasukan Polis Marin (PPM) dengan kerjasama Jabatan Pelabuhan dan Dermaga Sabah (JPDS) melakukan pemeriksaan mengejut terhadap bot pelancong di perairan sini, semalam.

Dalam operasi kira-kira jam 9 pagi, pemeriksaan menumpukan aspek keselamatan bot pelancong berikutan peningkatan jumlah pelancong ke pulau peranginan di sekitar kawasan ini.

Komander PPM Wilayah 4 Sabah, Asisten Komisioner Mohamad Pajeri Ali, berkata operasi dijalan berdasarkan aduan orang awam, terutama berhubung keselamatan bot pelancong.

Beliau berkata, bot pelancong yang diperiksa membabitkan perjalanan dari jeti Kota Kinabalu ke Pulau Manukan, Pulau Mamutik dan Pulau Sapi.

“Operasi seperti ini amat penting dilakukan secara berterusan bagi memastikan pengusaha dan pemandu bot pelancong mematuhi peraturan keselamatan.

“Usaha ini juga bertujuan meningkatkan keyakinan pelancong dari luar dan dalam negara terhadap aspek keselamatan di Sabah,” katanya dalam satu kenyataan, hari ini.

Mohamad Pajeri berkata, antara kesalahan dikesan sepanjang operasi pemeriksaan itu ialah nama juragan tidak dicatat dalam lesen bot, beroperasi tanpa lesen asal dan tiada lampu navigasi.

Selain itu, beliau berkata, ada bot didapati beroperasi tanpa pembantu atau kru semasa, membawa penumpang berlebihan dan lesen bot tamat tempoh.

“Hasil operasi ini, sebanyak sembilan bot didapati melakukan kesalahan mengikut Enakmen JPDS dan laporan polis dibuat untuk tujuan tindakan kompaun,” katanya.


Kerajaan Pertimbang Cadangan Gaji Minimum RM1,800 Oleh CUEPACS

KUALA LUMPUR: Kerajaan akan mempertimbangkan cadangan Kongres Kesatuan Pekerja-Pekerja Dalam Perkhidmatan Awam (Cuepacs) yang meminta agar gaji minimum penjawat awam ditetapkan RM1,800 sebulan.

Timbalan Menteri Sumber Manusia, Datuk Mahfuz Omar berkata tuntutan itu merupakan salah satu hak Cuepacs dalam menjamin sesuatu yang lebih baik kepada penjawat awam, bagaimanapun kerajaan juga turut mempunyai hak yang sama sebelum membuat keputusan.

“Kerajaan juga ada hak untuk pertimbangkan sesuatu yang munasabah dengan keperluan lonjakan ekonomi dalam negara kita. Kerajaan mempunyai pandangan ‘cermin besar’ yang perlu dilihat untuk masa hadapan masyarakat bukan hanya kepada golongan pekerja yang bermajikan dan semua itu harus diambil kira.

“Tuntutan Cuepacs itu menunjukkan sensitiviti mereka dalam membantu pekerja sama ada sektor awam atau swasta tetapi kerajaan sudah tentu ada pertimbangan dari sudut berkemampuan dan keupayaan kerajaan dan mengambil kira keupayaan majikan di peringkat swasta,” katanya kepada pemberita selepas Program Sumbangan Komuniti di Pokok Sena di sini, hari ini.

Katanya, sekiranya pihak majikan tidak berupaya untuk membayar gaji dan kerajaan memaksa serta meletakkan syarat, pihak majikan mungkin menutup operasi dan itu akan menyebabkan lebih ramai orang akan hilang pekerjaan.

Sementara itu, Mahfuz berkata kerajaan juga memutuskan kadar gaji minimum akan dinaikkan daripada RM1,100 kepada RM1,200 sebulan bermula awal tahun hadapan di kawasan bandar yang terpilih yang dilihat kos sara hidup pekerja lebih tinggi.

“Isu gaji minimum ini memang ramai tidak puas hati. Bermula RM980 naik kepada RM1,100 namun masih ada yang tidak berpuas hati tetapi dalam manifesto Pakatan Harapan (PH) kita telah berjanji untuk naikkan sehingga RM1,500 namun proses itu secara berperingkat dalam tempoh masa lima tahun,” katanya.

Beliau berkata demikian ketika diminta mengulas kenyataan yang dibuat Presiden Cuepacs Adnan Mat, Khamis lalu yang meminta agar kerajaan menetapkan gaji minimum sebanyak RM1,800 sebulan untuk penjawat awam kerana kos hidup pada hari ini yang terus meningkat.

Adnan berkata keperluan gaji minimum baharu itu dibuat berdasarkan kepada beberapa aspek, antaranya keperluan rumah, nilai harga rumah mampu milik dan kadar potongan bulanan selain dapat mengurangkan masalah tekanan kos sara hidup di samping membentuk generasi yang lebih baik pada masa depan.


Rentas Daerah Di Sabah Masih Perlu Surat Kebenaran Polis

KOTA KINABALU: Aktiviti rentas daerah di negeri ini masih memerlukan surat atau permit kebenaran daripada polis berikutan belum ada prosedur operasi standard (SOP) yang baharu dikeluarkan.

Ketua Jabatan Pencegahan Jenayah dan Keselamatan Komuniti, Ibu Pejabat Polis Kontinjen (IPK) Sabah, Senior Asisten Komisioner Yusuh Mat Tais berkata, pergerakan merentas negeri bagi individu yang sudah menerima dua dos vaksin yang lengkap juga belum diaplikasikan.

Beliau berkata, pada masa ini Sabah masih menggunapakai prosedur operasi standard (SOP) terdahulu kerana kerajaan negeri belum mengeluarkan SOP.

Ketika ini, di Sabah masih menggunakan SOP yang dikemas kini pada 6 Ogos lalu dan orang ramai perlu meminta kebenaran dan permit polis untuk merentas daerah.

“Kita mendapati ramai yang keliru dengan pertukaran SOP terutamanya selepas pengumuman di peringkat kerajaan Pusat baru-baru ini. Kelonggaran diumumkan itu masih belum diguna pakai di Sabah sehingga SOP baharu dikeluarkan.

“Maka, orang ramai dinasihatkan untuk terus mengamalkan disiplin diri kerana kita masih berhadapan cabaran jangkitan sporadik yang menjangkiti komuniti dalam diam,” katanya.

Beliau berkata demikian selepas program Op Bantu Ibu Pejabat Polis Daerah (IPD) Kota Kinabalu hari ini.

Yusuh berkata, pasukan pemantau pematuhan SOP akan terus digerakkan bagi memastikan tiada aktiviti berkumpul secara beramai-ramai di pasar raya atau kesesakan luar biasa di kawasan tumpuan orang awam.

“Kita akan memberikan nasihat melalui team pemantauan dengan menggunakan kereta peronda polis (MPV) dan Unit Rondaan Bermotosikal (URB). Sekiranya ada pihak yang berdegil, kita akan memberikan kompaun mengikut undang-undang sedia ada,” katanya.

Tambahnya, pasukan polis akan bekerjasama dengan Kementerian Kesihatan Malaysia (KKM) bagi mengawal keadaan keselamatan di Pusat Pemberian Vaksin (PPV) disamping membantu menangani kesesakan luar biasa di PPV.

Yusuh berkata, penugasan ini akan dilakukan agensi lain seperti Jabatan Sukarelawan Malaysia (RELA) berikutan kekangan keanggotaan polis yang melakukan penugasan lain di SJR serta tugas pematuhan SOP. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


SESB Tawar Ganjaran Pemberi Maklumat Kes Curi Elektrik

KOTA KINABALU: Sabah Electricity Sdn Bhd (SESB) menawarkan imbuhan sehingga RM1,000 kepada sesiapa yang tampil memberikan maklumat mengenai kegiatan mencuri elektrik dan kes mengusik pemasangan meter elektrik di Sabah dan Labuan.

Pengurus Besar Kanan Pengurusan Aset SESB Ir Norhizami Abu Hasan berkata, pemberian imbuhan atau ganjaran itu adalah antara langkah baharu syarikat utiliti berkenaan dalam usaha membanteras kecurian elektrik dan gangguan meter khususnya dalam kalangan pengguna komersial dan industri.

Beliau berkata, orang awam yang mempunyai maklumat mengenai kegiatan berkenaan boleh melaporkan terus kepada Pasukan Petugas Pengekangan Kecurian Tenaga Elektrik (PTKE) SESB di talian 088- 282778, 282779 atau 282771.

“Dalam usaha untuk membanteras kejadian kecurian elektrik dan kes usikan pemasangan meter, SESB meluluskan dasar pemberian imbuhan kepada pemberi maklumat.

“Ia membabitkan maklumat mengenai kes usikan pemasangan meter yang dilakukan pengguna komersial dan industri sahaja, tidak terpakai kepada pengguna domestik.

“Pemberian imbuhan ditetapkan pada kadar lima peratus daripada jumlah tuntutan SESB terhadap pesalah dengan jumlah maksimum sebanyak RM1,000,” katanya dalam satu kenyataan media, di sini, hari ini.

Norhizami berkata, keselamatan pemberi maklumat dijamin dan mereka boleh berhubung terus dengan Pengurus Zon, Pengurus Kawasan atau Pengurus Cawangan SESB.

“Maklumat itu akan disalurkan oleh Pengurus Zon, Pengurus Kawasan atau Pengurus Cawangan kepada Sekretariat PTKE untuk tindakan selanjutnya.

“Pembayaran imbuhan kepada pemberi maklumat akan dibuat setelah terbukti berlakunya kes dan SESB memperolehi jumlah tuntutan yang sepenuhnya daripada pihak yang bersalah melakukan usikan kepada pepasangan meter SESB,” katanya.

Penguatkuasaan dijalankan berdasarkan peruntukan undang-undang yang termaktub mengikut Seksyen 38(3) Akta Bekalan Elektrik 1990 pindaan 2016 yang mana SESB boleh menuntut ganti rugi bagi keseluruhan kerugia – HMetro


UMNO Sabah Guna Autonomi, Kekal Bersama GRS

KOTA KINABALU : UMNO Sabah menyatakan akur dan menghormati ketetapan diputuskan pucuk kepemimpinan tertinggi Umno Pusat, namun menegaskan perkara itu disesuaikan dengan kuasa autonomi yang dimilikinya.

Dalam satu kenyataan malam ini, Umno Sabah menjelaskan sejajar dengan kedudukan itu dan mandat diberikan rakyat Sabah pada Pilihan Raya Negeri Ke-16 (PRN-16), ia mengambil pendirian terus kekal dan menyokong kerajaan Gabungan Rakyat Sabah (GRS) pimpinan Ketua Menteri, Datuk Hajiji Noor.

Kenyataan itu turut menyatakan harapan Umno Sabah agar pendiriannya itu dihormati semua pihak demi kestabilan, keharmonian dan kemakmuran rakyat serta negeri Sabah.

“Sebagai adik bongsu berautonomi kepada Umno Malaysia, apa jua keputusan dan ketetapan diputuskan oleh pucuk pimpinan tertinggi parti akan sentiasa dihormati dan diakuri oleh Umno Sabah dan disesuaikan dengan kuasa autonomi Umno Sabah.

“Mandat yang diberikan oleh rakyat kepada Umno Sabah dalam PRN-16 yang lalu akan dihormati, diperkukuh dan dimatangkan.

“Oleh itu, Umno Sabah berpendirian untuk terus kekal dan menyokong GRS di bawah kepemimpinan Hajiji,” kata kenyataan itu.

Kenyataan itu juga menjelaskan Umno Sabah menjunjung kasih titah Seri Paduka Baginda Yang di-Pertuan Agong selaku Ketua Utama Negara supaya semua pihak menghormati prinsip kedaulatan undang-undang.

Katanya, seperti termaktub dalam Fasal 3 Perlembagaan UMNO, semua saf kepemimpinan dan ahli Umno Sabah menumpahkan sepenuh taat setia kepada Raja-Raja Melayu dan berikrar untuk terus mendukung serta memayungi Perlembagaan Persekutuan dan Perlembagaan Negeri-Negeri.

“Umno Sabah berdoa dan berharap agar kemelut politik di Semenanjung dapat diselesaikan secara berhemah, harmoni dan bijaksana demi kemaslahatan negara dan rakyat,” kata kenyataan itu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


3,000 penduduk terjejas akibat kurang bekalan air

TUARAN: Lebih 3,000 penduduk membabitkan 20 kampung di daerah ini terjejas selepas mengalami masalah kekurangan air berikutan cuaca panas berpanjangan yang melanda negeri ini.

Antara kampung yang menerima bantuan bekalan air sejak kelmarin ialah Kampung Penimbawaan, Kapa, Kelawat, Ulu Bakut, Simpangan Lama, Ruhiang, Dopu, Bukit Giling, Logkou Baru, Koporingan dan Minangkob.

Antara kampung yang mula memohon bantuan bekalan air semalam ialah Tambulaong, Kotunuan Baru, Moingob, Hamad dan Bungalio.

Pegawai Angkatan Pertahanan Awam Malaysia (APM) Tuaran, Paulina Francis, berkata pihaknya dengan kerjasama Jabatan Perancang Bandar dan Desa (JPBD) Tuaran serta Unit Pemimpin Pembangunan Masyarakat (UPPM) Sulaman, Tamparuli dan Kiulu menyalurkan bantuan bekalan air sejak kelmarin.

“Bermula 8 pagi kelmarin sehingga petang semalam, tujuh lori dengan muatan tiga tan air digunakan untuk menyalurkan air kepada penduduk di 11 kampung yang mengalami masalah kekurangan air.

“Semalam kita turut menerima sembilan lagi kampung yang terjejas akibat kemarau dan dalam proses penghantaran bekalan air,” katanya ketika dihubungi hari ini.

Paulina berkata, sejak dua minggu lalu penduduk yang tinggal di kawasan tinggi mahupun rendah mula berdepan masalah kekurangan air akibat cuaca panas berpanjangan.

“Ketiadaan hujan sejak tiga minggu lalu turut menjejaskan aktiviti harian mereka,” katanya.

Sementara itu, penduduk Kampung Ulu Bakut dikenali Brahim, 36, berkata sebelum ini penduduk di kawasan bukit di kampungnya terpaksa berulang-alik ke Pekan Tuaran atau Pekan Tamparuli untuk mendapatkan bekalan air.

“Namun kini penduduk lega apabila bantuan bekalan air dihantar ke kampung menggunakan lori tangki, penduduk tidak perlu bersusah-payah berulang-alik mendapatkan air untuk keperluan memasak,” katanya. – Berita Harian


Rilek Ja Sumandak Keningau Ni Angkat Tandan Sawit..Graduan Kolej Tak Hirau Buat Kerja Berat – “Hal Hantaran Mak Ayah Tentukan”

Jangan kata lelaki sahaja boleh buat kerja perempuan, kerana dunia kini banyak yang telah berubah berbanding dulu.

Tidak terkejut jika di tengah pandemik Covid-19 ini, ramai yang terpaksa melakukan kerja yang bukan dalam bidang mahupun sesuatu yang diminati.

Remaja yang berusia 20 tahun ini membuktikan walaupun saiz badannya kecil, dia tetap mampu menolong ayahnya di ladang kelapa sawit.

Bercerita kepada mStar, Ryecheal Saddy yang berasal dari Keningau, Sabah berkata, tidak ada yang mustahil, malahan semuanya terpulang kepada diri sendiri antara mahu atau tak nak lakukan sahaja.

Tular satu video Ryecheal di TikTok apabila dia mengangkat tandan kelapa sawit dan memasukkannya ke kereta di ladang kelapa sawit Kampung Bingkor, Keningau.

“Saya sudah biasa tolong ayah di ladang kelapa sawit, sejak sebelum saya belajar dulu pun.

“Bagi saya tak ada yang mustahil, kalau saya boleh buat mesti wanita di luar sana pun boleh.

“Video itu adik saya yang rakam masa kami tengah tolong ayah di ladang,” katanya

Sehingga kini perkongsian itu telah mencecah 15,000 likes dan 8,000 komen.

Ryecheal yang baru sahaja menamatkan pengajian di Selangor dalam pengurusan Kru Kabin berkata, biarlah dia mengisi masa terluang dengan membantu ayahnya walaupun ramai yang menganggap kerja di ladang itu tidak sesuai untuk kaum hawa.

“Saya baru sahaja habis belajar, belum sempat nak bekerja pun, malahan bidang yang saya pelajari paling terkesan dengan pandemik Covid-19. Sebab itu saya fikir ada baiknya saya tolong ayah dahulu buat masa ini.

“Secara peribadi, kerja saya ini memang lah kerja lelaki tetapi saya dah terbiasa dari kecik, jadi saya tak kisah sangat.

“Saya tahu ramai yang kata kerja ini tidak sesuai dengan perempuan kerana mengangkat benda berat tetapi selagi saya mampu dan tidak memudaratkan diri apa salahnya,” jelasnya.

Sementara itu, ada yang lebih mencuri perhatian netizen apabila Reycheal sempat bergurau di ruangan komen mengenai hantaran tinggi kerana mampu melakukan kerja yang lebih sinonim dengan lelaki.

“Niat saya cuma nak gurau-gurau sahaja kerana banyak pula komen dan DM yang saya terima setiap hari selepas video itu viral.

“Bagi saya hal hantaran mak ayah tentukan, bukan kerja saya,” ujarnya berseloroh.

Reychael berharap dia dapat menjadi contoh terbaik kepada mereka yang tidak berani mencuba sesuatu yang baharu.

Katanya, dalam situasi yang serba mencabar ini, kita harus beranikan diri untuk mencuba bukannya duduk di rumah dan hanya berharap semuanya akan berakhir dengan cepat. – mStar

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sembilan Premis Di Sandakan Diarah Tutup Kerana Ingkar Arahan PKP

KOTA KINABALU, 20 April: Sebanyak sembilan premis di Sandakan diarahkan tutup kerana ingkar arahan Perintah Kawalan Pergerakan (PKP), kata Pengarah Jabatan Kesihatan Negeri Sabah (JKNS) Datuk Dr Christina Rundi.

Beliau berkata kesemua premis berkenaan adalah antara 946 premis yang diperiksa dalam operasi bersepadu diketuai oleh Unit Inspektorat dan Perundangan (UIP) JKNS di seluruh negeri Sabah.

“Premis berkenaan adalah tiga kedai serbaneka, tiga kedai runcit dan masing-masing satu kilang, bengkel, serta kedai makan. Arahan penutupan premis berkenaan telah dikeluarkan oleh Majlis Perbandaran Sandakan.

“Pihak JKNS telah mengeluarkan amaran sebanyak dua kali tetapi premis berkenaan masih tidak mematuhi arahan yang dikeluarkan, sebelum diarahkan tutup,” katanya dalam satu kenyataan di sini, hari ini.

Beliau berkata antara yang turut serta dalam operasi bersepadu itu adalah polis, tentera dan pihak berkuasa tempatan dengan kekuatan seramai 165 anggota di seluruh Sabah.


Pulau Daat Di Sabah Bakal Dilelong Pada Harga RM121.5 Juta

KOTA KINABALU: Pulau Daat yang terletak di antara Menumbok, Sabah dan Wilayah Persekutuan Labuan akan dilelong pada 27 Mei di Bornion Centre, Jalan Kolam, Luyang di sini.

Iklan mengenai lelongan terbuka itu tersebar di media sosial sejak beberapa hari lalu, dengan pulau berkeluasan 237.55 hektar terbabit bakal dilepaskan pada harga rizab RM121.5 juta.

Pelelong Bumiputera bakal mengendalikan lelongan yang dibuat susulan pembubaran Potensi Bernas Sdn Bhd (Potensi Bernas) iaitu syarikat pembangunan dan pengurusan hartanah berdaftar di Sabah selaku pemilik Pulau Daat.

Difahamkan, proses lelongan sepatutnya dilaksana tahun lalu, namun ditangguhkan berikutan sekatan yang dikenakan akibat penularan Covid-19.

Pulau Daat yang juga sebahagian daripada Labuan, mempunyai tempoh pajakan selama 999 tahun yang tamat pada 31 Disember 2853.

Pemilik pertama pulau itu ialah warga British, John Gavaron Treacher dan Clarence Cooper berdasarkan geran yang dikeluarkan pada 1856 oleh Gabenor Labuan, George Warren Edwardes bagi pihak Ratu Victoria pada masa itu.

Ia kemudian bertukar tangan kepada pemilik lain termasuk yang terakhir, Potensi Bernas.

Sebelum ini pulau itu pernah dicadang sebagai laluan bagi jambatan yang menghubungkan Labuan dengan Menumbok sepanjang 9.15 kilometer, mengambil kira usaha membangunkan Pulau Daat yang lama terbiar.

Selain itu, ia juga pernah menarik perhatian pelabur pada 2011 untuk pembangunan kompleks petroleum bersepadu bernilai RM3 bilion , namun pelan dibatalkan berikutan geografi Pulau Daat yang cetek dan berlumpur, sekali gus tidak sesuai dibangunkan sebagai kawasan industri minyak dan gas. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tular Video Budak Bermain Dengan Buaya ‘Jinak’

Warga maya di Indonesia dikejutkan dengan rakaman video beberapa kanak-kanak bermain bersama buaya di sungai yang menimbulkan kebimbangan kemungkinan menjadi mangsa sang bedal.

Menerusi video itu, tiga kanak-kanak terbabit menarik reptilia berkenaan yang tidak memberi sebarang reaksi balas sehingga disangka jinak.

Kanak-kanak itu juga menarik mulut buaya berkenaan sambil beberapa yang lain berenang mengelilinginya.

Susulan itu warga maya memberi pelbagai reaksi apabila ada yang kagum dengan hubungan erat antara manusia dan haiwan, tetapi tidak kurang yang khuatir keselamatan kanak-kanak berkenaan.

Memetik TribunnewsBogor.com, Panji Petualang dalam hantaran di laman Instagram Sabtu lalu memaklumkan, buaya berkenaan sebenarnya sudah mati dan membolehkan kanak-kanak bergurau tanpa bimbang.

Lapornya, mustahil jika masih bernyawa, haiwan itu tidak memberi tindak balas sedangkan makanan terhidang di hadapannya.

Laman itu juga menyangkal dakwaan reptilia itu sangat jinak.

“Buaya itu tersangkut pada jaring nelayan sebelum mati, namun bangkainya terbiar di sungai,” katanya.- Agensi / HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Dan Bersatu Terus Bekerjasama – Shafie

KOTA KINABALU: Ketua Menteri yang juga Presiden Parti Warisan Sabah (Warisan) Datuk Seri Panglima Mohd Shafie Apdal meyakinkan Warisan dengan Parti Pribumi Bersatu Malaysia (Bersatu) di Sabah terus bekerjasama.

Beliau menjelaskan, video yang ditularkan mengenai permuafakatan Warisan agar Bersatu tidak masuk ke Sabah adalah video lama.

“Itu cerita lama… video lama. Dahulu kita sudah muafakat supaya Bersatu tidak masuk ke Sabah.

“Pada waktu itu, ada antara ahli parti (Warisan) yang ragu dan bimbang. Mereka mahu keluar parti kerana tidak ada jawatan,” katanya bagi mengulas berhubung video lama tetapi tular baru-baru ini.

Beliau ditemui media selepas majlis pelancaran ‘KK Moving Forward’ anjuran Dewan Bandaraya Kota Kinabalu (DBKK) di sini semalam.

Shafie berkata, apabila Bersatu masuk ke Sabah, kerjasama di antara Warisan dan parti berkenaan perlu dijalinkan sebaiknya.

Dalam pada itu, beliau tidak mahu kisah lama di sebalik video tular berkenaan merenggangkan hubungan di antara kedua-dua parti.


‘Saya Bukan Pengkhianat’ – Muhyiddin

KUALA LUMPUR: ‘Saya bukanlah pengkhianat’. Itu tegas Perdana Menteri, Tan Sri Muhyiddin Yassin kepada tuduhan yang melabel beliau sebagai pengkhianat di sebalik kejatuhan kerajaan Pakatan Harapan (PH).

Dalam perutusan yang disiarkan secara langsung sebentar tadi, Presiden Parti Pribumi Bersatu Malaysia (BERSATU) itu, berkata keberadaan beliau sebagai pemimpin tertinggi kerajaan adalah untuk menyelamatkan negara daripada terus dilanda kemelut.

Katanya, beliau menerima menjadi calon Perdana Menteri dan disokong sendiri oleh Tun Dr Mahathir Mohamad dalam satu pertemuan sebelum kemelut politik melanda.

“Dengan sokongan itu, saya telah terima pencalonan saya sebagai Perdana Menteri. Saya tahu ada yang marah dengan saya dan ada gelar saya sebagai pengkhianat.

“Saya bukanlah pengkhianat, naluri saya jelas, keberadaan saya di sini adalah untuk selamatkan negara,” katanya.- Berita Harian


Covid-19: Dua Keluster Baharu Dikesan Di KK

KOTA KINABALU: Sebanyak 267 kes positif baharu Covid-19 dan dua lagi kluster baharu dilaporkan di Sabah semalam.

Dua kluster ini adalah kluster View Kolombong yang dikesan di Kota Kinabalu dan Tuaran dengan 40 kes positif setakat ini dan kluster Talang-Talang juga dikesan di Kota Kinabalu dengan 18 kes positif.

Ketua Pengarah Kesihatan, Tan Sri Dr Noor Hisham Abdullah berkata, sebanyak tiga lagi kematian dilaporkan di Sabah membabitkan dua warganegara dan seorang bukan warganegara yang berusia antara 24 hingga 64 tahun.

Tiga kematian ini dilaporkan di Hospital Queen Elizabeth dengan dua kes serta satu kes di Hospital Tawau. Kebanyakan kes mempunyai sejarah penyakit kronik.

Dengan tambahan tiga kes itu, bilangan kumulatif kes kematian yang direkodkan adalah 363 kes. Manakala bilangan kumulatif kematian di Sabah sebanyak 212 kes.

Secara keseluruhan sebanyak 1,472 kes baharu dilaporkan di Malaysia. Daripada jumlah keseluruhan kes itu, 1,467 kes jangkitan tempatan dan lima kes import.

Bilangan kes sembuh hari ini adalah sebanyak 1,552 kes iaitu lebih tinggi berbanding kes baharu yang dilaporkan hari ini.

Dengan itu, bilangan kumulatif kes sembuh adalah 56,311 kes atau 83.8 peratus daripada jumlah keseluruhan kes.

Tambahan kes baharu hari ini menjadikan bilangan kumulatif kes di Malaysia sebanyak 67,169 kes.

Sebanyak 10,495 kes aktif dengan 120 kes ditempatkan di Unit Rawatan Rapi (ICU) dan 44 kes memerlukan bantuan alat pernafasan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pejabat Kesihatan Tawau Selesai Saring 500 Kakitangan Jabatan Penjara

TAWAU: Pejabat Kesihatan Kawasan Tawau pada Khamis selesai melakukan saringan COVID-19 ke atas 500 kakitangan Jabatan Penjara Tawau, yang dipercayai terdedah dengan wabak itu selepas salah seorang anggota jabatan itu disahkan positif wabak itu pada Selasa lepas, kata Pegawai Kesihatan Tawau Dr G Navindran.

“Kita juga mengambil tindakan susulan dengan mengesan lokasi pergerakan pesakit lelaki yang positif ini, termasuk hari ini kita mengadakan ujian saringan ke atas peniaga di Pasar Sri Tanjung,” katanya dan menambah kes pesakit itu membabitkan penularan tempatan.

Dalam pada itu ujian saringan ahli keluarga serta kontak rapat pesakit berkenaan setakat ini juga didapati negatif, kata beliau ketika ditemui Bernama di pejabatnya di sini.

Beliau juga berkata seorang lelaki dikesan memalsukan sejarah perjalanannya ke luar negara serta membuang gelang tangan yang dipakai di Lapangan Terbang Antarabangsa Kuala Lumpur (KLIA) sebelum menyambung penerbangan ke Tawau untuk mengelakkan kuarantin di rumah.

Navindran berkata lelaki berusia 30-an itu mengaku berbuat demikian selepas disiasat Pejabat Kesihatan Kawasan Tawau pada 21 Julai lepas.

Lelaki itu pada mulanya menghubungi pejabat berkenaan dengan alasan gelang tangan di bawah kuarantin COVID-19 itu telah hilang tetapi siasatan menunjukkan beliau memberikan maklumat tidak benar sewaktu mengisi borang pengisytiharan kesihatan di KLIA untuk ke Tawau.

Sebelum ini, media melaporkan penemuan beberapa gelang tangan di KLIA yang dikatakan sengaja ditanggalkan oleh mereka yang baru pulang dari luar negara dipercayai kerana enggan menjalani tempoh kuarantin.- BERNAMA


Dua Warga Asing Ditahan Bersama 100.24g Syabu

TAWAU: Dua lelaki warga asing dipercayai tokan dadah, bakal berdepan hukuman mati atau penjara seumur hidup selepas ditahan bersama 100.24gram (g) syabu bernilai lebih RM11,000.00 di kawasan perairan Tinagat, di sini, semalam.

Kedua-dua suspek, masing-masing berumur 20 dan 29 tahun ditahan oleh sepasukan anggota Unit Risikan Marin (URM) dari Pasukan Polis Marin (PPM) yang menjalankan rondaan di kawasan berkenaan pada jam 6.40 petang.

Pegawai Pemerintah Markas Operasi PPM Wilayah Empat Tawau, Deputi Superintenden Mohd Nazari Ismail, berkata anggota bot peronda URM terserempak sebuah bot dalam keadaan mencurigakan secara tiba-tiba memecut laju.

Katanya, anggota bot peronda kemudiannya bertindak mengejar bot terbabit sebelum berjaya dipintas dan ditahan untuk pemeriksaan.

“Selepas diperiksa kedua-dua suspek didapati membawa dua plastik lutsinar putih yang di dalamnya mengandungi ketulan hablur jernih disyaki dadah jenis Syabu seberat 100.24 kilogram,” katanya dalam kenyataan hari ini.

Mohd Nazari berkata, kedua-dua suspek bersama barang rampasan termasuk bot laju bersama enjin sangkut dianggar kan berjumlah RM18,000.00 di bawa ke Markas Operasi PPM Tawau untuk tindakan lanjut.

“Kedua-dua suspek masing-masing disiasat mengikut Sekyen 39 (b) Akta Dadah Berbahaya (ADB) 1952 jika sabit kesalahan dihukum mati atau penjara seumur hidup dan boleh dikenakan tidak kurang daripada 15 sebatan,” katanya.- BH Online


PKPB, Sekatan Jalan Raya Dan Pemeriksaan Kenderaan Akan Diperketatkan

KOTA KINABALU: Polis Diraja Malaysia akan memperketatkan Sekatan Jalan Raya (SJR) dan pemeriksaan kenderaan selaras dengan pelaksanaan Perintah Kawalan Pergerakan Bersyarat (PKPB) di semua daerah di Sabah.

Menteri Kerajaan Tempatan dan Perumahan yang juga Menteri Kewangan II Datuk Seri Panglima Masidi Manjun berkata demikian dalam satu kenyataan pada Selasa.

Selain itu, beliau juga menjelaskan bahawa Pihak Berkuasa Tempatan (PBT) telah melaksanakan kerja-kerja disinfeksi setiap hari terutama di kawasan-kawasan tumpuan orang ramai, sejak Perintah Kawalan Pergerakan (PKP) dilaksanakan.

Menurutnya, sebanyak 88 kawasan telah dilakukan disinfeksi semalam di kawasan-kawasan awam seperti pasar-pasar awam, bangunan kerajaan, premis-premis perniagaan, taman awam, taman permainan, kawasan tamu, kawasan letak kereta, surau, bangunan/kawasan di bawah kawalan Majlis Daerah, tandas-tandas awam, dewan masyarakat, terminal, jeti, gerai makan dan kawasan-kawasan berisiko yang menjadi tumpuan awam.

Masidi juga berkata PBT yang melaksanakan disinfeksi berkenaan adalah Majlis Perbandaran Sandakan, Majlis Daerah Pitas, Tuaran, Penampang, Putatan, Tenom, Keningau, Tambunan, Sipitang, Beaufort, Papar, Beluran, Kinabatangan, Kunak, Semporna, Lahad Datu dan Lembaga Bandaran Kudat.

Dalam pada itu, beliau turut mengumumkan perincian prosedur operasi standard (SOP) bagi aktiviti pertanian dan perikanan di bawah bidang kuasa Kementerian Pertanian dan Perikanan, aktiviti-aktiviti perkilangan dan pembuatan di bawah bidang kuasa Kementerian Pembangunan Perindustrian dan Pengurusan Sumbangan dan Bantuan daripada badan-badan bukan kerajaan (NGO), syarikat swasta, pemimpin masyarakat dan orang perseorangan.

SOP berkenaan termasuk masa operasi dari jam 6 pagi hingga 6 petang serta kapasiti pekerja atau individu yang terlibat dalam aktiviti berkenaan.

Mengenai pengagihan bantuan bakul makanan (food basket) kepada golongan sasar, Masidi berkata bahawa ia sedang berjalan lancar yang mana sehingga hari ini, sebanyak 62,002 bakul makanan telah diagihkan.

Berdasarkan laporan Jabatan Kesihatan Negeri Sabah, Masidi berkata jumlah kes positif baharu COVID-19 di negeri Sabah pada 20 Oktober 2020 adalah sebanyak 673 kes dengan bilangan kematian adalah dua orang.

Katanya, jumlah kumulatif kes COVID-19 di negeri ini adalah sebanyak 8,755 kes manakala seramai 3,223 pesakit dilaporkan telah sembuh dan seramai 5,466 pesakit sedang menerima rawatan dalam wad di seluruh Sabah.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar Kolej Vokasional Keningau Bentang Projek Inovasi di Persidangan Penyelidikan

KENINGAU: Dua pelajar jurusan pembuatan kek dan pastri dari Kolej Vokasional Keningau, Elisa Sharon Gustine dan Angellytta Juhie Sibin, telah membentang projek tahun akhirnya mereka di sebuah persidangan antarabangsa iaitu International Conference on Agriculture, Animal Sciences and Food Technology (ICAFT) yang berlangsung dalam talian pada 2 hingga 3 Mac 2021.

Persidangan anjuran Universiti Sultan Zainal Abidin (UNISZA) menampilkan enam sesi selari dengan jumlah pembentangan yang hampir mencecah 70 dari kalangan pelajar dan pendidik yang kebanyakannya mewakili universiti masing-masing.

Pasukan pelajar KV Keningau ini telah menghasilkan tepung yang berasaskan biji buah tarap yang telah diterima untuk dibentangkan di persidangan ini.

Video pembentangan mereka boleh ditonton melalui pautan ini: https://youtu.be/39CKCFdj9FU.

Kedua-dua pelajar ini telah mengkaji kualiti tepung yang mereka hasilkan dengan melaksanakan eksperimen beberapa kali menggunakan tepung ini untuk membuat dua jenis biskut iaitu macaron dan shortbread.

Mereka akhirnya berpuas hati dengan kualiti tepung yang mereka hasilkan pada eksperimen yang ketiga apabila mendapat pandangan positif dari panel penilai berdasarkan tiga aspek utama: rasa, tekstur dan aroma.

Pengarah kolej tersebut, Encik Johari @ Jaibet Bin Sabin, meluahkan rasa gembiranya dengan pencapaian dua pelajar ini yang menunjukkan kualiti pendidikan teknikal dan vokasional yang mampu membantu para pelajar di negara ini mengasah bakat dan meningkatkan kemahiran mereka dalam pelbagai bidang.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Nekad Terjun Dari Kereta Selepas Disamun Dua Lelaki Di Cyber City

KOTA KINABALU: Seorang wanita berdepan detik cemas selepas dilarikan dua penjenayah sebelum disamun dalam kejadian di Cyber City di sini, kelmarin.

Dalam kejadian jam 7.30 malam itu, mangsa berusia 60 tahun itu dikatakan baru selesai membeli barangan di kedai serbaneka sebelum masuk ke dalam keretanya.

Bagaimanapun, seorang lelaki tiba-tiba masuk dari pintu belakang sebelum mengarahkan mangsa berpindah ke tempat duduk belakang. Manakala seorang lagi lelaki masuk ke tempat duduk pemandu dan terus memandu kenderaan berkenaan.

Pemangku Ketua Polis Daerah Kota Kinabalu, Superintendan George Abd Rakman berkata, ketika berada di dalam kenderaan, mangsa dipaksa membongkok sepanjang perjalanan.

Katanya, suspek turut mengarahkan mangsa menyerahkan wang tunai dan barang kemas yang dipakainya.

“Mangsa yang bimbang keselamatannya terpaksa menyerahkan semua barangan berharga kepada suspek.

“Mangsa mendakwa, selepas kira-kira sejam perjalanan, dia merayu supaya dibenarkan duduk kerana sakit belakang,” ketika dihubungi hari ini.

George berkata, sebaik diberikan kebenaran duduk, mangsa bertindak nekad membuka pintu kereta dan terjun keluar.

Katanya, mangsa kemudiannya diselamatkan orang ramai di lokasi sebelum dibawa membuat laporan polis di balai polis berhampiran.

“Mangsa hanya mengetahui dia berada di daerah Papar selepas dimaklumkan orang awam yang membantunya.

“Mangsa tidak mengalami kecederaan dan jumlah kerugian dianggarkan berjumlah RM17,000,” katanya.

George berkata, siasatan lanjut dijalankan mengikut Seksyen 395 Kanun Keseksaan dan Seksyen 379A Kanun Keseksaan kerana samun secara berkumpulan.

Katanya, orang ramai yang mempunyai maklumat diminta tampil membantu siasatan atau menghubungi pegawai penyiasat Inspektor Ahmar Zulfairie Ismail di talian 013-2618487. – HMetro


Pemancing Jumpa Mayat Lelaki Terapung Di Pantai Sarina

KUNAK: Mayat lelaki berpakaian lengkap ditemui terapung di perairan pantai Sarina, di Kampung Pangi, dekat sini, pada Isnin.

Mayat tanpa identiti itu ditemukan oleh seorang pemancing di perairan berkenaan jam 6.45 pagi.

Ketua Polis Daerah Kunak, Superintendan Baharin Md Tahir berkata mangsa dianggarkan berusia dalam lingkungan 30-an mengalami tiga kesan luka di bahagian belakang kepala.

Beliau berkata hasil bedah siasat mendapati mangsa mati akibat lemas kira-kira dua hari sebelum mayatnya ditemui.

“Bagaimanapun bedah siasat mendapati tiada kesan luka di bahagian dalam badan mangsa.

“Kesan luka di kepala mangsa berkemungkinan gigitan hidupan laut kerana tiada kesan calar atau retak di bahagian tempurung kepala mangsa,” katanya dalam kenyataan hari ini.

Baharin berkata mangsa dipercayai warganegara asing berikutan tidak mempunyai suntikan BCG.

“Sehingga kini tiada laporan polis dibuat berhubung kehilangan ahli keluarga dan tiada individu tampil menuntut mayat mangsa.

“Kes diklasifikasikan sebagai mati mengejut,” jelasnya.


Pawagam Sedia Kembali Beroperasi, Penerima Vaksinasi Lengkap Saja Dibenarkan Masuk

KUALA LUMPUR: Selepas lama ditutup, pengusaha panggung wayang bersedia untuk kembali beroperasi, namun dengan syarat hanya individu yang sudah lengkap divaksinasi sahaja dibenarkan memasuki pawagam.

Ketua Pegawai Eksekutif Golden Screen Cinemas (GSC) Group, Koh Mei Lee berkata, pengunjung serta kakitangan pawagam juga perlu mematuhi prosedur operasi standard (SOP) yang ditetapkan oleh pihak berkuasa sepanjang berada di kawasan tersebut.

Menurut beliau, walaupun sudah lama tidak beroperasi, namun pengurusan GSC sentiasa memastikan semua fasiliti di pawagam dalam keadaan baik dan kakitangan yang akan melayan pelanggan nanti juga sudah menerima vaksinasi yang lengkap.

“Kami bersedia untuk beroperasi. Saya rasa masa terbaik adalah secepat mungkin kerana kami sudah bersedia untuk beroperasi.

“Kami selenggara pawagam kami mempunyai sekitar 97 peratus kakitangan yang diberi vaksin sepenuhnya. Saya ingin menekankan mengenai SOP yang ada.

“Pawagam selalu mempunyai SOP yang ketat tetapi untuk pembukaan semula ini, kami hanya akan membenarkan pelanggan yang diberi dua dos vaksin sahaja untuk masuk. Sijil digital MySejahtera akan menjadi syarat untuk masuk,” kata Mei Lee.

Tambah beliau, banyak negara sudah mula membenarkan pawagam beroperasi namun di Malaysia, keadaannya berbeza malah panggung wayang adalah yang pertama ditutup namun terakhir dibenarkan beroperasi semula.

Jelasnya kepada Astro AWANI pada Sabtu, setakat ini tiada kluster dari pawagam dan pembukaan semula pastinya memberi manfaat kepada lebih 20,000 kakitangan dalam industri tersebut.

“Rakyat Malaysia telah terkurung lebih dari setahun sekarang.

“Kami merayu agar panggung wayang dibuka kerana kami ingin memberi peluang kepada rakyat yang sudah divaksin penuh, satu tempat yang kosnya berpatutan dan selamat untuk hilangkan tekanan, bersantai dan sekali gus memenuhi kesihatan emosi dan mental mereka yang terjejas teruk selama ini.

“Saya juga ingin menekankan bahawa, kita adalah salah satu industri yang mempunyai SOP yang paling ketat,” ujarnya.

Sementara itu, Mei Lee juga berharap kerajaan mengecualikan cukai hiburan sekurang-kurangnya untuk tempoh dua tahun selepas mereka kembali beroperasi dan pengurangan cukai untuk tahun-tahun berikutnya.

“Industri pawagam adalah industri yang dikenakan cukai tinggi… sekarang cukai (dikenakan) adalah 25 peratus. Jika dapat menurunkannya menjadi lima peratus, seperti apa dilakukan kepada taman tema, ia bagus untuk kami.

Pawagam dibuka semula: GSC harap penonton patuh SOP

“Ia seperti Kerajaan Negeri Selangor yang telah membenarkan taman tema diberikan pengecualian cukai sehingga Februari 2022 dan beberapa tahun selepas itu, pengurangan cukai hiburan.

“Jika inisiatif sama diberikan kepada industri pawagam, saya rasa itu akan sangat membantu kami untuk pulih,” katanya.

Astro AWANI pada Jumaat melaporkan isu pawagam yang belum dibenarkan beroperasi telah dibawa ke Majlis Keselamatan Negara (MKN), menurut Menteri Komunikasi dan Multimedia, Tan Sri Annuar Musa.

Memetik ciapan Golden Screen Cinemas @GSCinemas yang memohon orang ramai mencadangkan pengoperasian semula pawagam, Annuar memaklumkan, kerajaan bakal mengumumkan sesuatu berkaitan industri itu dalam masa terdekat. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPB: Ini Senarai Aktiviti Yang Masih Dilarang

KUALA LUMPUR: MAJLIS Keselamatan Negara (MKN) mengeluarkan senarai aktiviti-aktiviti yang tidak dibenarkan semasa pelaksanaan Perintah Kawalan Pergerakan Bersyarat (PKPB).

Memetik kenyataan itu, senarai aktiviti di bawah tidak dibenarkan berdasarkan beberapa justifikasi yang dikeluarkan Kementerian Kesihatan (KKM).

Sukar untuk mengawal keadaan di mana terdapat ramai orang pada satu-satu masa

Kemungkinan kontak rapat dalam masa panjang yang tidak dapat dielakkan

Keberadaan di dalam ruang rapat dan tertutup dalam masa yang lama

Bagaimanapun, senarai ini akan dikemas kini dari semasa ke semasa dan pembukaan sektor ekonomi dalam senarai di bawah dibuat secara berfasa, bergantung kepada keadaan kesihatan semasa dan ketersediaan perniagaan.

Aktiviti agama berjemaah di Masjid / Rumah Ibadat

Sambutan Hari Ulang Tahun Pasukan Pasukan Keselamatan (Perarakan)

Sambutan Hari Raya kecuali dengan ahli keluarga terdekat (*Perjalanan pulang hari raya akan di umumkan kelak)

Semua Jenis Persidangan yang melibatkan kumpulan yang ramai

Sebarang bentuk majlis atau program yang mengumpulkan lebih daripada 10 orang

Pertandingan sukan yang melibatkan perhimpunan penyokong / penonton yang ramai (stadium)

Segala aktiviti sukan dalaman (indoor sports including gymnasiums)

Sukan bersentuhan (Contact Sports) contoh ragbi, gusti, boxing, bola sepak, bola keranjang

Majlis perkahwinan dan sambutan ulang tahun atau sebagainya

8. Perniagaan Berpremis / Penjajaan Tanpa Premis / Pasar Berbangunan / Pasar Tanpa Premis / Peruncitan / Serbaneka Makanan & Minuman

Bilangan pelanggan yang terlalu ramai pada satu-satu masa (tertakluk kepada pengiraan radius jarak minimum 1m)

9. Kemudahan Penginapan Berpusat Pekerja (CLQ)/ hostel/ asrama pekerja di sektor pembuatan dan lain-lain sektor)

10. Pemasangan dan Penyenggaraan Jentera (lif, eskalator, dandang dan lain-lain) bagi sektor perkhidmatan/ tower crane di tapak bina

Menjalankan kerja secara berkumpulan lebih dari 10 orang

11. Kedai Pakaian Dan Aksesori Fesyen

12. Dobi ( khusus dobi layan diri)

15. Kedai Gunting Rambut dan Salun Kecantikan

Urus niaga mendapatkan jualan (sales and marketing activities) di luar premis institusi kewangan, atau kawasan awam, tidak dibenarkan buat masa ini sehingga di umumkan kelak

Permohonan baharu bagi Peperiksaan Teori & Amali Pembedil (Peletupan)

Hari Jualan Barang Bekalan Ladang (BBL)

Lelongan jualan produk ternakan seperti ayam, telur, daging dan sebagainya

Pusat Taman Laut, pameran dan aquarium

Acara/konsert/program yang melibatkan orang awam di studio atau tempat awam

Pameran yang melibatkan interaksi antara pekarya dan pelawat

Penggunaan Fasiliti Hotel Seperti Surau, Gimnasium, Spa, Sauna, Lounge, Kolam Renang, Bilik Mesyuarat, Dewan Seminar, Bilik Latihan, Restoran dan Café (bagi tujuan buffet) – BH Online


Dakwaan 600 Pejuang Selatan Filipina Mahu Serang Sabah Tidak Benar

KOTA KINABALU: Laporan wujudnya plot untuk menyerang Sabah membabitkan 600 pejuang yang didakwa atas usaha dan persetujuan ’19 datuk bandar’ dari selatan Filipina adalah tidak benar.

Perkara itu disahkan Pesuruhjaya Polis Sabah Datuk Idris Abdullah ketika dihubungi, hari ini.

Memetik laporan yang dikeluarkan sebuah akhbar tempatan, hari ini, mendakwa rancangan rahsia kumpulan militan Sulu itu dipercayai dibuat di selatan Filipina.

Akhbar berkenaan turut mendakwa perkara itu lanjutan daripada laporan sebuah lagi akhbar luar negara, South China Morning Post yang menyatakan kononnya satu pertemuan yang dihadiri 19 Datuk Bandar itu diadakan bagi membincangkan usaha merekrut 600 keanggotaan untuk mengintip dan menyerang negeri ini.

Laporan itu turut mendakwa pertemuan berkenaan diatur pegawai kanan kerajaan tempatan di selatan Filipina.

Sementara itu, Komander Kawasan Keselamatan Timur Sabah (Esscom) Datuk Ahmad Fuad Othman berkata, pasukan keselamatan itu akan menjalankan siasatan bagi mengesahkan perkara berkenaan.

Katanya, pasukan risikan Esscom sebenarnya sudah mendapat maklumat berhubung dakwaan itu sebelum ini dan malah cuba untuk mendapatkan maklumat lanjut.

“Kita masih cuba mengesahkan dakwaan ini daripada rakan sejawat di negara jiran,” katanya.

Dalam pada itu, Ahmad Fuad berkata, pihaknya kawalan sempadan dan rondaan sentiasa diberi perhatian ketat dari semasa ke semasa.

Selain itu, beliau turut memberi jaminan setakat ini tiada pergerakan tidak normal yang dikesan berlaku di perairan negara ini. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rumah Warga Tua Air Panas Tawau Terima Lawatan Istimewa

TAWAU: Penghuni Rumah Warga Tua Air Panas Tawau diraikan dalam satu lawatan oleh Biro Wanita dan Kanak-Kanak Parlimen Tawau di sini baru-baru ini.

Para penghuni turut menikmati makanan seperti bubur ayam masakan sendiri selain pelbagai barangan. Acara itu turut dijayakan bersama Pusat Khidmat Rakyat Parlimen Tawau.

Warga-warga emas turut menerima limau mandarin, kek dan angpau daripada sumbangan-sumbangan individu.

Lawatan itu turut mewakili Ahli Parlimen Tawau Datuk Christina Liew.

Lawatan itu turut sempat membincangkan keperluan rumah kebajikan terbabit bersama Penjaga Rumah Rahman Osman serta Pembantu Pentadbiran Azlin Alias.

Hadir sama dalam lawatan itu ialah Ketua Pegawai Perhubungan Parlimen Tawau Fung Thin Yein, Setiausaha Steven Chan, Setiausaha Eksekutif Samuel Fung, Pemimpin Pembangunan Masyarakat Lim Kon Vui dan Kapitan Cina Chin Chong Min. – Utusan Borneo


Masuk Ke Sabah Untuk Bernikah Perlu Kelulusan Khas

KOTA KINABALU: Rakyat Malaysia yang mahu masuk ke Sabah untuk bernikah atau berkahwin perlu mendapat kelulusan khas dari kerajaan negeri Sabah.

Menteri Kerajaan Tempatan dan Perumahan Datuk Seri Panglima Masidi Manjun berkata,  pasangan beragama Islam perlu membuktikan dokumen kebenaran kahwin yang dikeluarkan Jabatan Hal Ehwal Agama Islam Negeri Sabah (JHEAINS).

Katanya, pasangan bukan beragama Islam perlu membuktikan dokumen sokongan yang dikeluarkan Jabatan Pendaftaran Negara (JPN).

Menurutnya, wakil yang dibenarkan termasuk seorang wali bagi pihak perempuan dan dua wakil daripada pihak lelaki atau perempuan untuk pasangan Islam dan dua wakil pihak lelaki atau perempuan untuk pasangan bukan Islam.

“Individu yang gagal membuktikan dokumen sokongan yang dikeluarkan oleh JHEAINS atau JPN tidak dibenarkan masuk ke Sabah.

“Selain itu, tujuan lawatan sosial yang lain tidak dibenarkan masuk ke Sabah,” katanya dalam kenyataan di sini semalam.

Beliau berkata, kategori yang tidak dibenarkan masuk termasuk bagi tujuan bernikah atau berkahwin hendaklah mengemukakan permohonan kepada Jabatan Ketua Menteri melalui Pejabat Hal Ehwal Dalam Negeri dan Penyelidikan untuk pertimbangan kelulusan khas.

Masidi berkata, pemohon boleh melayari laman web https://hednp.sabah.gov.my/ untuk maklumat lanjut.

“Semua kemasukan ke Sabah adalah tertakluk kepada prosedur operasi standard (SOP) sedia ada termasuk kebenaran rentas negeri dari Polis Diraja Malaysia (PDRM).

“Pemohon juga wajib mendapat keputusan negatif Ujian ‘Polymerase Chain Reaction’ (PCR) dalam tempoh tiga hari sebelum perjalanan,” jelasnya.

Beliau berkata, SOP terkini untuk kemasukan ke Sabah dari Semenanjung, Sarawak dan Labuan berkuat kuasa bermula 20 Mei hingga 7 Jun 2021 (11.59 malam). – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Vaksin Covid-19 Dijangka Diperoleh Dalam Masa Setahun

PUTRAJAYA, 4 April: Vaksin untuk COVID-19 dijangka berada di pasaran dalam masa  setahun dan kajian ke atasnya masih lagi di fasa awal, kata Ketua Pengarah Kesihatan  Datuk Dr Noor Hisham Abdullah.

Beliau berkata Pertubuhan Kesihatan Sedunia (WHO) masih lagi meneliti beberapa sebatian dan melakukan penyelidikan untuk membangunkan vaksin penyakit ini.

“Maka, ia mungkin mengambil masa kira-kira setahun atau setahun setengah sebelum kami memperoleh vaksin itu di pasaran.

Penyelidikan masih lagi berjalan dan diharap dengan melakukan penyelidikan, kami akan memperoleh vaksin secepat mungkin,” katanya dalam sidang media harian media mengenai COVID -19, di sini hari ini.

Dalam perkembangan lain, Dr Noor Hisham berkata Kementerian Kesihatan Malaysia (KKM) telah menerima beberapa pesakit COVID-19 yang telah sembuh dan dibenarkan keluar wad, untuk menjadi sukarelawan bagi penyelidikan berkenaan plasma darah.

“Ada dua, tiga pesakit, yang telah sembuh, tampil ke depan untuk menyumbang kepada sains dan teknologi.

Mereka mendermakan darah mereka untuk membantu KKM melaksanakan penyelidikan  dan sains untuk melihat kepekatan antibodi (yang akan digunakan untuk merawat pesakit COVID-19),” katanya.

Beliau berkata KKM terlebih dahulu akan menyaring darah penderma (bekas pesakit) bagi memastikan ia bebas daripada jangkitan kuman lain seperti Hepatitis C dan sebagainya.

KKM juga akan sekali lagi melakukan test COVID-19 ke atas darah penderma bagi memastikan mereka benar-benar bebas daripada virus itu.

“Selepas itu, KKM akan mengambil darah mereka dan mengasingkan darah merah dan plasma. Plasma ini kemudiannya akan dihantar ke IMR (Institut Penyelidikan Perubatan) untuk dibuat kajian ke atas kepekatan antibodi.

“Prosedur ini akan diulang selepas dua minggu. Kalau antibodi tinggi, besar kemungkinan (KKM) akan guna plasma daripada pesakit (yang telah sembuh) untuk merawat pesakit lain,” katanya.


PBS Tolak Cadangan Beri PAS Kerusi Di DUN Sabah

KOTA KINABALU: PBS menolak cadangan memberikan kerusi di Dewan Undangan Negeri (DUN) Sabah kepada PAS dengan berkata, tidak ada asas bagi kerajaan negeri Gabungan Rakyat Sabah menimbangkan perkara itu.

Presiden PBS Maximus Ongkili berkata, parti itu telah memaklumkan pendiriannya kepada Pengerusi Perikatan Nasional (PN) Muhyiddin Yassin dan pengerusi negeri serta Ketua Menteri Sabah Hajiji Noor berhubung gesaan supaya seorang wakil parti Islam itu dilantik sebagai anggota DUN.

Mengikut perlembagaan negeri Sabah, kerajaan negeri boleh melantik sehingga 6 orang sebagai anggota DUN.

Gabungan kerajaan GRS menguasai 38 daripada 73 kerusi DUN.

Ongkili berkata, parti itu menyuarakan kebimbangan dan rasa tidak senang masyarakat awam Sabah selain keperluan untuk menimbangkan kesan perundangan dan politik lebih luas cadangan itu.

Beliau berkata, mana-mana orang tidak boleh menghalang penyertaan mana-mana pihak jika mereka terlibat dalam proses dan kerjasama sesebuah gabungan yang dibentuk bagi memenangi pilihan raya dan berikutan itu menubuhkan kerajaan.

“Tetapi dalam kes PAS, mereka tidak bertanding atau memenangi mana-mana kerusi (dalam pilihan raya negeri Sabah). Justeru kami berpendapat apa-apa lantikan wakil PAS di bawah peruntukan slot Adun dilantik atau mana-mana lantikan kerajaan tidak layak dipertimbangkan oleh GRS.

“Saya yakin ketua menteri akan menimbangkan semua perkara ini, termasuk kebimbangan dan sensitivity pelbagai kelompok agama di Sabah.

“Bagi PBS, pandangan kami mudah, iaitu ikut undang-undang. Amalkan prinsip saling menghormati kepercayaan masing-masing dan pelihara keamanan serta perpaduan walaupun kita mempunyai perbeezaan kepercayaan, budaya, malah pegangan politik,” kata Ongkili yang merupakan menteri pusat bagi hal ehwal Sabah dan Sarawak.

Pemimpin DAP Sabah menyuarakan kebimbangan berhubung cakap-cakap bahawa seorang wakil PAS merupakan seorang daripada 6 Adun dilantik yang kemudiannya akan dilantik sebagai menteri negeri.

Kebimbangan itu diperkuatkan lagi selepas Setiausaha Agung Barisan Nasional (BN) Annuar Musa menulis di Twitter semalam bahawa beliau menjangka PAS, yang merupakan sekutu politik dalam Muafakat Nasional (MN) akan diberikan kerusi Adun dilantik.

Setiausaha DAP Sabah Chan Foong Hin mendakwa rakyat Sabah umumnya menolak parti Islam itu dengan berkata, “ekstremisme” PAS akan menggugat keharmonian di Sabah.

Ongkili yang merupakan ahli Parlimen Kota Marudu berkata, pandangan berhubung isu itu bersifat spekulatif kerana tiada pengesahan tentang keputusan Hajiji atau GRS mengenainya.

Beliau berkata, walaupun PBS merupakan sekutu dalam GRS, perbincangan mengenai peranan PAS berlaku antara PPBM dan BN.

“Perbincangan itu tidak melibatkan PBS,” katanya.

“PBS hanya mengikuti perbincangan masyarakat awam mengenai penglibatan PAS dalam pentadbiran negeri,” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penjenayah Bersenjata, Ganas Maut Ditembak

SEMPORNA: Polis menembak mati seorang lelaki yang cuba menyerang anggota penguat kuasa itu menggunakan parang di perkampungan atas air di Kampung Panji Laut, dekat sini, 11.30 malam kelmarin.

Suspek dikenali sebagai Jamal Salih Kaldo, seorang pendatang asing tanpa izin (Pati) warga Filipina dikehendaki polis kerana terbabit dalam kes curi dan pecah rumah selain pelbagai rekod jenayah lampau.

Ketua Polis Daerah Semporna Superintendan Mohd Farhan Lee Abdullah berkata, pada awalnya Bahagian Siasatan Jenayah Ibu Pejabat Polis Daerah (IPD) menerima maklumat berhubung kelibat suspek berusia 40 tahun itu sebelum polis membuat serbuan di lokasi berkenaan.

Beliau berkata, anggotanya terpaksa menggunakan bot samaran sebelum serbuan dilakukan ke atas sebuah rumah.

“Selepas memperkenalkan diri, pasukan serbuan bertindak menolak pintu bilik sebelum suspek dilihat mencapai sebilah parang panjang lalu terus meluru sambil melibas parang ke arah anggota.

“Bagi mempertahankan diri, polis terpaksa melepaskan tembakan amaran sebelum terkena pada bahagian paha, namun lelaki itu terus menyerang anggota polis,” kata pada sidang media di sini hari ini.

Farhan berkata, suspek bagaimanapun enggan menyerah sebaliknya terus bertindak agresif dan semakin ganas sebelum tembakan kedua terpaksa dilepaskan dan mengenai bahagian tengah perut suspek.

Beliau berkata, anggota polis melepas tembakan ketiga apabila suspek yang dalam keadaan cedera masih bertindak menyerang anggota polis termasuk menggunakan ‘flying feather’ (lastik panah).

“Suspek akhirnya rebah di lantai selepas tembakan ketiga itu mengenai bahagian perut kiri dan rusuk sebelum dia disahkan meninggal dunia di hospital jam 12.40 tengah malam.

“Turut dirampas sebilah parang panjang berukuran 70 sentimeter (cm), lastik, anak panah dan pisau,” katanya.

Farhan berkata, dengan tumpasnya suspek, pihaknya berjaya menyelesaikan sembilan kes jenayah membabitkan kes curi dan pecah rumah yang dilaporkan di daerah ini.

“Siasatan lanjut dijalankan mengikut Seksyen 307 Kanun Keseksaan kerana cubaan bunuh,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Jadi Penyebab Anak Dijangkiti COVID-19

KUALA LUMPUR: Sejak kerajaan mengenakan Perintah Kawalan Pergerakan Bersyarat (PKPB) pada 4 Mei lalu, ramai dalam kalangan ibu bapa dilihat mula mengambil kesempatan membawa anak-anak keluar.

Sebahagian besar kini dilihat bersama anak-anak keluar membeli-belah terutama menjelang sambutan Aidilfitri tidak lama lagi, masing-masing bagai tidak menghiraukan akan bahaya ‘musuh senyap’ yang menanti di luar rumah.

Mereka ini tegar mempertaruhkan nyawa anak mereka semata-mata untuk mendapatkan barangan keperluan Aidilfitri termasuk baju baharu.

Apabila ditanya, alasan yang diberikan cukup mudah, takut baju yang dibeli tidak padan saiznya dan tiada orang menjaga anak di rumah.

Hampir saban hari Ketua Pengarah Kesihatan, Datuk Dr Noor Hisham Abdullah, menasihati orang ramai bahawa selain warga emas dan mereka yang berpenyakit kronik, kanak-kanak juga golongan berisiko tinggi dijangkiti oleh virus itu.

Walaupun setakat ini tiada kes kematian COVID-19 membabitkan kanak-kanak berusia 12 tahun ke bawah, sehingga semalam Kementerian Kesihatan merekodkan 317 kes positif virus itu adalah dalam kalangan kumpulan umur berkenaan.

Dr Noor Hisham memaklumkan, daripada jumlah itu, 112 kes atau 35 peratus dilaporkan dalam kalangan kanak-kanak berusia empat tahun ke bawah dan 22 kes membabitkan bayi berusia kurang setahun!

Justeru, dalam hal ini, hanya ibu bapa yang mampu menjadi benteng pertahanan untuk mengelak anak mereka daripada menjadi mangsa serangan virus yang setakat ini sudah meragut 113 nyawa di negara ini.

Kesedaran dalam kalangan ibu bapa amat dituntut selain perlu memainkan peranan memberi didikan kepada anak-anak supaya mengamalkan tahap kebersihan yang tinggi.

Seperti kata Menteri Kanan (Kluster Keselamatan) Datuk Seri Ismail Sabri Yaakob, walaupun ibu bapa tidak disekat membawa anak-anak ke pusat beli-belah mengikut Akta Pencegahan dan Pengawalan Penyakit Berjangkit 1988 ketika PKPB, keluarga tanggungjawab untuk tidak mendedahkan kanak-kanak kepada bahaya itu.

Jangan disebabkan hanya hendak menggembirakan anak-anak dengan membeli baju raya, ibu bapa pula meraung di pagi raya apabila anak-anak terpaksa mendapatkan rawatan di hospital akibat terkena ‘kluster pusat beli-belah’ angkara kecuaian sendiri. – BERNAMA

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Rahman Dahlan Cabar Calon Warisan Jawab Isu Royalti Minyak Dalam Kempen

Bekas menteri BN, Abdul Rahman Dahlan mencabar calon Warisan bagi pilihan raya kecil (PRK) Kimanis, Karim Bujang menjawab isu berkaitan tuntutan royalti minyak dalam kempennya.

Abdul Rahman berkata, ini kerana sehingga hari ini rakyat tertanya-tanya status terkini tuntutan tersebut.

“Bercakap pasal tuntutan royalti minyak 20 peratus oleh Warisan, rakyat sekarang tertanya-tanya apa status terkini perkembangan tuntutan ini?

“Bolehkah calon Warisan jawab sama ada tuntutan 20 peratus ini sudah dicapai atau tidak semasa kempen di Kimanis ini? Rakyat mahu tahu bah,” katanya dalam satu kenyataan.Iklan

PRK Kimanis akan menyaksikan pertandingan satu lawan satu antara calon Karim dan calon BN Mohamad Alamin.

Sementara itu, Abdul Rahman turut mengkritik Ketua Menteri Sabah, Shafie Afdal yang menyalahkan BN apabila menyifatkan Kimanis dan negeri di bawah bayu itu secara keseluruhannya masih mundur.

Abdul Rahman mempersoalkan peranan Shafie sebelum ini, ketika menjawat jawatan Menteri Pembangunan Luar Bandar di bawah pemerintahan BN.

Katanya, kementerian Shafie juga turut diberi keistimewaan dan keutamaan lebih daripada kebanyakan kementerian yang lain oleh bekas perdana menteri, Najib Razak dalam mengendalikan proses kelulusan dan agihan belanjawan.

“Bagus juga kita imbas kembali sejarah. Sebenarnya Shafie pernah menjadi Menteri Pembangunan Luar Bandar yang pertama berasal dari Sabah, yang dilantik secara khusus oleh Najib dengan harapan beliau (Shafie) dapat menyelesaikan masalah pembangunan luar bandar terutamanya di negeri Sabah.

“Aduan yang disebut dalam ucapan beliau itu sebenarnya boleh saja diselesaikan dalam tempoh tujuh tahun beliau menjadi menteri, itu pun kalau beliau mahu…,” katanya.

Jelas Abdul Rahman, Shafie turut pernah memberi alasan dengan mengatakan peruntukan Kementerian Kemajuan Luar Bandar dan Wilayah (KKLW) tidak mencukupi.

Namun kata Abdul Rahman, belanjawan pembangunan berpuluh-puluh bilion ringgit diperuntukkan selama Shafie menjadi menteri KKLW, Sabah boleh saja menjadi keutamaan nombor satu semasa beliau menerajui kementerian tersebut.

“Anehnya parti Warisan menuntut 20 peratus royalti minyak dengan harapan tambahan 15 peratus royalti dapat digunakan untuk membangunkan negeri Sabah, sedangkan semasa memegang portfolio KKLW, dengan bajet pembangunan berpuluh-puluh bilion yang sudah pun tersedia, KKLW masih tidak dapat mengutamakan penyelesaian pembangunan Sabah,” katanya.

PRK Kimanis diadakan selepas Mahkamah Persekutuan pada 2 Dis lepas mengekalkan keputusan Mahkamah Pilihan Raya Kota Kinabalu yang membatalkan kemenangan Anifah Aman bagi kerusi itu pada Pilihan Raya Umum ke-14 (PRU14) lepas.

Mahkamah Pilihan Raya Kota Kinabalu pada 16 Ogos tahun lepas memutuskan kemenangan Anifah di kerusi itu sebagai tidak sah dan terbatal selepas mendapati ada kertas undi tambahan yang boleh menjejaskan keputusan pilihan raya.

Pada PRU 2018, Anifah memenangi kerusi itu dengan majoriti 156 undi.


10 Lelaki Ditahan Dalam Op Samseng Jalanan Di Sandakan

SANDAKAN: Seramai 10 lelaki ditahan dalam Op Samseng Jalanan oleh sepasukan polis trafik dari Ibu Pejabat Polis Daerah (IPD) Sandakan di sekitar Pusat Bandar Sandakan, malam semalam.

Ketua Polis Daerah Sandakan, Asisten Komisioner Mohd Azhar Hamin berkata kesemua lelaki yang ditahan itu berusia 18 hingga 30 tahun dan dibawa ke Balai Polis Sandakan untuk tindakan lanjut.

“Sebanyak 10 buah motosikal telah ditahan di bawah Seksyen 60 (1) Akta Pengangkutan Jalan (APJ) 1987 untuk pemeriksaan lanjut identiti motosikal,” katanya.

Beliau berkata Op Samseng Jalanan (Motosikal) telah dilaksanakan oleh seorang pegawai kanan dan tujuh anggota Bahagian Siasatan Polis Trafik IPD Sandakan bermula jam 6 petang hingga 8.30 malam di sekitar Pusat Bandar Sandakan.

“Sepanjang operasi ini, sebanyak 40 keping saman telah dikeluarkan atas pelbagai kesalahan iaitu antaranya tiada lesen memandu, tiada perlindungan insurans dan ubahsuai ekzos,” katanya.

Mohd Azhar berkata dalam operasi ini juga M-COPS digunakan untuk pemeriksaan Sistem PDRM (Saman) dan Sistem JPJ (Lesen memandu/cukai jalan/pemilik kenderaan) serta semakan waran tangkap.

“Usaha penguatkuasaan akan dijalankan secara berterusan bagi mencegah dan membanteras perlanggaran kesalahan-kesalahan lalulintas dan memastikan pengguna jalan raya sentiasa dalam keadaan selamat,” katanya.

Beliau meminta masyarakat terutama golongan muda digesa untuk mendapatkan lesen menunggang yang sah, menunggang motosikal secara berhemah dan mematuhi setiap peraturan lalulintas.

“Jangan membahayakan diri sendiri dan orang lain. Bersama lah berusaha menjadikan jalan raya supaya selamat digunakan,” tegasnya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Catat Kes Baharu Covid-19 Terendah Dengan 450 Kes

KOTA KINABALU: Sabah meneruskan trend penurunan dengan 450 kes positif baharu dicatatkan pada Isnin.

Ini merupakan angka terendah dicatatkan sejak 16 Julai lalu.

Menteri Kerajaan Tempatan dan Perumahan, Datuk Seri Masidi Manjun berkata, dengan penurunan itu, sebanyak 16 daerah turut menunjukkan penurunan kes manakala, lapan daerah mencatatkan peningkatan kes dan tiga daerah kekal sebagaimana catatan semalam.

Hari ini, hanya dua daerah melepasi catatan 50 kes dan 19 daerah merekodkan kes di bawah paras 20 kes.

Beliau berkata, Kota Belud 64 kes positif, Ranau 56 kes, Kota Kinabalu 43 kes, Tenom 36 kes dan Kinabatangan 33 kes.

Daripada 450 kes hari ini, 266 kes atau 59.11 peratus adalah merupakan kes-kes yang berlaku dalam tempoh 24 jam yang lalu. Selebihnya adalah kes-kes yang didaftar beberapa hari selepas keputusan saringan tersebut diperolehi.


Mungkin Ada Berita Baik Untuk Rakyat, PM Dijangka Umum Pakej Rangsangan Hadapi Covid-19 Hari Ini

KUALA LUMPUR: Perintah kawalan pergerakan (PKP) yang dilanjutkan sehingga 14 April hari ini memasuki hari ke-10 dan tumpuan tertumpu kepada pengumuman pakej rangsangan ekonomi kerajaan yang lebih menyeluruh dalam menghadapi cabaran wabak Covid-19.

Pengumuman yang akan dibuat Perdana Menteri Muhyiddin Yassin hari ini dijangka memberi manfaat kepada semua lapisan masyarakat.

Ketika menyampaikan perutusan khas yang disiarkan secara langsung 2 hari lepas, Muhyiddin berkata, menerusi pakej itu, semua lapisan masyarakat di negara ini tidak akan dipinggirkan.

“Sama ada anda pemandu teksi, pemandu Grab, petani, pengusaha restoran, penjual nasi lemak, penjual pisang goreng, penjual burger, pekerja harian, kerajaan akan berusaha sedaya upaya untuk pastikan anda semua beroleh manfaat,” kata Perdana Menteri.

Tambahnya, menyedari amanah yang dipikul sebagai perdana menteri yang bertanggungjawab sepenuhnya terhadap kebajikan rakyat, beliau akan melaksanakan tugas dengan baik.

Sementara itu, masih ada segelintir masyarakat yang jelas ingkar arahan berkenaan dan kerajaan dilihat tidak lagi akan berkompromi dengan memberi amaran bahawa tindakan tegas serta kawalan lebih ketat akan dilaksanakan.

Majlis Keselamatan Negara (MKN) akan menggariskan prosedur operasi standard (SOP) di bawah PKP bertujuan memperketatkannya, termasuk kemungkinan mewujudkan lebih banyak sekatan merangkumi pergerakan orang ramai dalam membuat pembelian barangan dan makanan harian.

Bagi mengurangkan penyebaran Covid-19, pihak berkuasa juga akan lebih tegas dan tidak akan teragak-agak mengenakan hukuman ke atas mereka yang masih berdegil.

Ini terbukti dengan 110 tangkapan ke atas individu yang tidak mematuhi PKP sepanjang tempoh 7 hari pelaksanaan arahan itu sejak ia dilaksanakan pada 18 Mac lepas.

Sebanyak 235 kes baru dilaporkan sehingga 12 tengah hari semalam, menjadikan kes positif Covid-19 di Malaysia berjumlah 2,031 kes, manakala jumlah kematian akibat wabak itu 23 orang.

Dalam pada itu, menurut Kementerian Luar seramai 2,982 warganegara Malaysia masih terkandas di 55 negara akibat pembatalan penerbangan serta sekatan perjalanan yang dilaksanakan susulan penularan wabak Covid-19.

Sehingga kini, seramai 2,417 rakyat Malaysia dari 26 negara telah dibawa pulang ke tanah air. – FMT


Pesalah PKP Kini Berdepan Denda RM10,000

KUALA LUMPUR: Individu yang melanggar peraturan ditetapkan perintah kawalan pergerakan (PKP) kini boleh didenda sehingga RM10,000.

Ini berdasarkan Ordinan Darurat (Pencegahan dan Pengawalan Penyakit Berjangkit)(Pindaan) 2021 yang baharu, diterbitkan di laman web Warta Persekutuan, hari ini.

Ordinan berkenaan turut menyatakan syarikat yang melanggar peraturan PKP boleh dikenakan denda maksimum sehingga RM50,000.

Ordinan itu akan berkuat kuasa mulai 11 Mac.

Ordinan berkenaan turut merangkumi pindaan terhadap penalti umum mengikut Seksyen 24, dengan menyatakan mana-mana orang yang melakukan kesalahan di bawah Akta itu, “yang tiada penalti diperuntukkan dengan nyata” boleh didenda sehingga RM100,000 atau dipenjara maksimum tujuh tahun.

Selain itu, ia turut menyatakan orang yang diberi kuasa boleh mengarahkan pesakit Covid-19 atau kontak rapat untuk memakai alat pengesanan seperti gelang tangan atau peranti lain.

Ordinan itu turut menjadikan kesalahan untuk merosakkan peranti berkenaan.

Selain itu, bagi syarikat yang menyalahi PKP, wakilnya boleh didakwa di mahkamah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Mabuk Rempuh Dua Sekatan Jalan Raya

SIPITANG: Seorang lelaki ditahan polis selepas kereta dipandunya merempuh dua sekatan jalan raya (SJR) Perintah Kawalan Pergerakan (PKP) di Melamam, di sini, semalam.

Suspek warga tempatan berusia 36 tahun itu ditahan di tepi jalan Kampung Bangsal, Sindumin, kira-kira satu kilometer dari lokasi SJR selepas tayar keretanya pecah.

Ketua Polis Daerah Sipitang, Deputi Superintendan Champin Piuh berkata, kejadian jam 1.30 tengah hari itu, sebuah kereta Perodua Kancil dari arah Sipitang menuju ke Tenom merempuh SJR walaupun terdapat papan halangan polis.

Katanya, selepas merempuh SJR pertama, suspek melarikan diri dan selang 10 minit selepas itu, dia sekali lagi merempuh SJR dengan kereta yang sama dan melarikan diri.

“Akibat kejadian itu beberapa peralatan SJR rosak namun anggota polis dan Rela yang bertugas ketika itu tidak mengalami sebarang kecederaan.

“Anggota polis kemudian menjalankan siasatan dan sejam selepas itu kereta yang dipandu suspek berjaya dikesan,” katanya ketika dihubungi, hari ini.

Champin berkata, suspek kemudian ditahan di tepi jalan Kampung Bangsal, kira-kira satu kilometer dari lokasi kejadian selepas tayar kereta dipandunya pecah.

“Suspek bersama kereta dipandunya dibawa ke Ibu Pejabat Polis Daerah (IPD) Sipitang untuk siasatan lanjut.

“Ketika ditahan suspek didapati berada dalam keadaan mabuk,” katanya.

Menurutnya, suspek kini direman untuk mendapatkan maklumat tujuan atau niat suspek merempuh SJR sebanyak dua kali.

“Kes disiasat mengikut Seksyen 307 Kanun Keseksaan kerana cubaan membunuh,” katanya. – HMetro


Sabah Benarkan Operasi Feri & Bot Penumpang Dengan Kapasiti Penuh

KOTA KINABALU: Perkhidmatan pengangkutan feri dan bot penumpang di Sabah kini dibenarkan beroperasi dengan kapasiti penuh seperti yang dinyatakan dalam lesen atau sijil pendaftaran berkuatkuasa serta-merta.

Ketua Menteri, Datuk Seri Panglima Mohd Shafie Apdal dalam satu kenyataan hari ini berkata, keputusan itu dibuat selaras dengan keputusan yang telah dibuat di peringkat Kerajaan Persekutuan pada 11 Jun lalu.

Dengan itu, semua feri dan bot penumpang dalam negeri dan ke Wilayah Persekutuan Labuan boleh beroperasi seperti sedia kala mengikut syarat lesen.

“Bagaimanapun, semua pengusaha feri dan bot penumpang yang terlibat dikehendaki untuk meneruskan pematuhan terhadap prosedur operasi standard (SOP) yang ditetapkan oleh pihak-pihak berkuasa yang berkenaan dan Jabatan Kesihatan Negeri Sabah (JKNS) dalam usaha memerangi penularan penyakit Covid-19,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Akan Keluar Jika Dibuktikan Warisan Beri Kad Pengenalan Kepada PTI : Darell

PENAMPANG: Timbalan Presiden Warisan Datuk Darell Leiking menegaskan akan keluar dari parti berkenaan jika dakwaan Parti Warisan (Warisan) memberikan dokumen pengenalan dan kerakyatan kepada Pendatang Tanpa Izin (PTI) adalah benar.

Namun, katanya, pihak tertentu mahupun pembangkang perlu menunjukkan bukti sahih kepada beliau melalui medium yang betul dan bukan menularkan melalui laman sosial Facebook mahupun Whatsapp.

“Tolong tunjukkan bukti dan kita sama-sama pergi ke balai polis untuk membuat laporan.

“Warisan sering dituduh bahawa parti ini memberikan kad pengenalan kepada PTI.

“Jika kamu dapat bukti bahawa Warisan telah memberikan kad pengenalan PTI, saya sendiri akan keluar daripada parti,” katanya.

Beliau berkata demikian kepada media selepas merasmikan Karnival Kerjaya dan Pendidikan 2018 di Dewan Hongkod Koisaan KDCA hari ini.

Darell menyeru agar menghentikan pembohongan yang ditularkan dan berhenti untuk menjatuhkan kerajaan masa kini yang cuba sedaya upaya menyelesaikan masalah tersebut.

“Hentikan wujudkan masalah pada parti anda dan yang anda sokong.

“Kerajaan ini baru berusia lima bulan lebih, dan kami cuba sebaik mungkin untuk memperbetulkan apa yang sudah terjadi sebelum ini di dalam kepimpinan kerajaan lama,” tambahnya.

Katanya, pemberian kad pengenalan kepada PTI sudah wujud sejak kepimpinan kerajaan terdahulu.

“Projek pemberian kad pengenalan kepada PTI ini berlaku sebelum Warisan mengambil alih kerajaan Sabah dan ia sudah terang dalam Suruhanjaya diRaja (RCI).

“Kami di kerajaan baru cuba sedaya upaya mengeluarkan Sabah daripada penderitaan yang dialami sebelum ini.

“Namun, jika pihak pembangkang memperoleh bukti kukuh dan membuat laporan polis, saya akan menjadi orang pertama yang melangkah bersama kamu dalam isu ini,” jelasnya.


‘Di..Di..Diaa Ibu Saya’ – Remaja Kantoi Berkhalwat Dengan Janda Anak Dua Di Hotel

JAKARTA: Perancangan janda dan teman lelakinya untuk menghabiskan waktu berdua-duaan di sebuah hotel selama empat hari gagal selepas mereka dicekup oleh pihak berkuasa.

Operasi serbuan cegah maksiat yang diketuai oleh Ketua Polis Pasar (Indonesia) Sandy Mutaqqin, berjaya mencekup janda berusia 40 tahun dari Jakarta Selatan dan remaja lelaki berusia 17 tahun berasal dari Kenali Asam Atas, Kota Jambi.

Siasatan mendapati, pasangan itu tidak memiliki ikatan perkahwinan dan mereka mengakui mengenali masing-masing melalui media sosial. Wanita terbabit merupakan seorang janda yang sudah mempunyai dua orang anak.

Ketika serbuan dilakukan, pihak berkuasa beberapa kali mengetuk pintu bilik sebelum dibuka oleh remaja itu yang tidak memakai baju dan hanya berseluar pendek.

Pada awalnya, remaja itu mendakwa janda terbabit adalah ibunya dalam nada yang tergagap-gagap. Tetapi setelah didesak polis, dia akhirnya mengakui dirinya berbohong untuk melepaskan diri.

Sementara itu, wanita terbabit mengakui dia terpesona dengan penampilan remaja itu sehingga membuatkan dia sanggup meninggalkan dua anaknya di rumah dan terbang dari Jakarta ke Jambi serta menempah bilik hotel selama empat hari untuk meluangkan masa berdua-duaan dengan remaja itu yang dikenalinya melalui media sosial.

Pemeriksaan pada telefon bimbit remaja itu juga mendapati dia memanggil janda itu sebagai sayang.

“Sayang di mana? Sudah berjalan dari bandara,” katanya kepada janda itu.

Kedua-duanya ditahan untuk siasatan dan akan didakwa melakukan pelacuran.


China Laporkan 769 Kes Baharu Coronavirus, Keseluruhan 2,744 Kes

WUHAN: Kerajaan China hari ini berkata, jumlah keseluruhan jangkitan coronavirus yang disahkan di seluruh negara meningkat kepada 2,744, dengan 769 kes baharu dikesan.

Bagaimanapun, katanya tiada kematian baharu disahkan di luar wilayah Hubei, yang sebelum ini melaporkan 24 kematian baharu, yang menjadikan jumlah keseluruhan kematian di seluruh negara akibat wabak itu kepada 80 orang. – AFP


PRN Sabah Telan Kos Berganda Akibat COVID-19

KOTA BHARU: Pilihan Raya Negeri (PRN) Sabah yang dijangka menelan kos lebih besar dan berganda daripada kebiasaan, berikutan pandemik COVID-19.

Menteri di Jabatan Perdana Menteri (Parlimen dan Undang-Undang), Datuk Takiyuddin Hassan, berkata peruntukan bertambah berikutan pelbagai langkah perlu diambil bagi memastikan proses Pilihan Raya Negeri (PRN) diadakan mengikut prosedur operasi standard (SOP) ditetapkan.

Katanya, berapa banyak peruntukan itu akan ditentukan selepas mesyuarat diadakan dalam masa terdekat.

“Pilihan Raya ketika COVID-19 ini, semestinya babitkan peruntukan lebih tinggi. Salah satu contoh dakwat celup tidak boleh digunakan seperti biasa dan perlu menyediakan dengan jumlah yang banyak.

“Pada masa sama, proses sanitasi, menyediakan tempat penjarakan dan semestinya proses mengambil masa lama yang sekali gus membabitkan elaun turut bertambah.

“Jika dulu Pilihan Raya Umum ke-14 (PRU-14), membabitkan kos RM500 juta, sekiranya PRU dilakukan sekarang, ia akan menelan kos lebih RM1 bilion. Itu gambaran yang diberikan oleh Suruhanjaya Pilihan Raya (SPR),” katanya.

Beliau berkata demikian ketika ditemui selepas majlis pengagihan daging korban di Dewan Undangan Negeri (DUN) Tanjong Mas, di sini, hari ini.

Yang turut hadir, Ahli Dewan Undangan Negeri (ADUN) Tanjong Mas, Rohani Ibrahim.

Mengulas lanjut katanya, PRN di Sabah akan diadakan dalam tempoh 60 hari selepas pembubaran DUN dimaklumkan kepada SPR.

Katanya, Majlis Keselamatan Negara (MKN) akan mengadakan mesyuarat Isnin ini bagi membincangkan bagaimana kaedah pelaksanaan pilihan raya di Sabah mengikut SOP.

“Saya percaya walaupun ada sedikit pengalaman dalam PRK Chini, namun ia tidak boleh disamakan dengan PRN Sabah kerana babitkan semua DUN.

“Kita tidak mahu ada kluster baharu sekiranya ia tidak dilaksanakan mengikut kaedah betul,” katanya.

Semalam, SPR memaklumkan sudah menerima makluman rasmi daripada DUN Sabah semalam, berhubung pembubaran DUN Sabah penggal ke-15.

Setiausaha SPR, Ikmalrudin Ishak, berkata berdasarkan Perkara 21 (4), Perlembagaan Negeri Sabah, pilihan raya umum perlu diadakan dalam tempoh 60 hari dari tarikh pembubaran DUN.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost